
PAMBUNGAD 


Inilalathala ng Kalatas ang kulumpon ng mga artikulo hinggil sa 
Demokratikong Gubyernong Bayan (DGB) bilang bahagi ng paggunita sa ika- 
50 anibersaryo ng National Democratic Front of the Philippines ngayong taon. 
Hinango ang mga ito mula sa kolum na laan para sa tagapagsalita ng NDFP-ST 
na si Patnubay de Guia, ang Tugon ni PAG, na nagsimula noong Hunyo 2019. 


Mahalaga para sa mga rebolusyonaryong pwersa na pagyamanin ang 
kaalaman hinggil sa pagtatayo, paggana at pagtatanggol sa DGB sa harap ng 
imbing pang-aatake ng reaksyunaryong estado sa rebolusyonaryong kilusan. 
Ang pagtatayo ng sariling gubyerno at paggugubyerno sa sarili ay aspirasyon at 
karapatan ng sambayanang Pilipino na malaon nang ipinaglalaban ng bayan. 
Sa proseso ng digmang bayan, itinatatag ng mamamayan ang mga binhi ng 
DGB, ang mga organo ng kapangyarihang pampulitika (OKP), saanman may 
armadong paglaban at malawak at malalim na baseng masa. 


Malaking tagumpay ng rebolusyong Pilipino ang pag-iral ng mga OKP sa 
iba't ibang dako ng bansa sa iba't ibang antas kahit na nasa yugto pa lamang 
ng pagsusulong ng digmang bayan. Bumubuo at nagpapatupad ang mga 

ito ng mga programang tumutugon sa sosyo-ekonomiko, pampulitika't 
pangkulturang pangangailangan ng mamamayan. Dahil nagsusulong ng 
interes ng mamamayan at sumasagka sa interes ng naghaharing uri, ang mga 
OKP ay target ng paninibasib at paninirang-puri ng mga reaksyunaryo sa 
pangunguna ng AFP-PNP. 


Kailangang ipagtanggol ang mga OKP at ang mga tagumpay ng 

mamamayan sa pagsusulong ng kanilang karapatang maggubyerno. Gawin 
ito sa pamamagitan ng pagkontra sa itim na propaganda ng kaaway at 
pagpapalaganap sa publiko ng mga hangarin at programa ng DGB. Higit sa 
lahat, tuluy-tuloy na isulong ang mga rebolusyonaryong gawain at itayo ang 
mga OKP sa gitna ng tumitinding militarisasyon at pandidigma ng bulok na 
estado at imperyalismo. Sa tamang panahon, itatatag sa pambansang saklaw 


ang DGB kasabay ng pagbagsak ng papet at pasistang neo-kolonyal na estado 
ng imperyalismong US, malalaking burgesya kumprador at panginoong 
maylupa. 


Iniaambag ng Kalatas ang publikasyong ito para sa gayong tunguhin at sa 
pagpapalakas ng pambansang nagkakaisang prente para sa rebolusyon. 


NILALAMAN 


Paano ipinagtatanggol ng NDFP ang pambansang 
soberanya sa peace talks? 


Paano itinataguyod at pinauunlad ng NDFP ang 
pambansa, syentipiko at makamasang kultura? 


Paano tinutugunan ng rebolusyonaryong kilusan ang mga 
suliraning kinahaharap ng masang anakpawis sa larangan 
ng ekonomya, pulitika at sosyo-kultura? 


Paano itinataguyod ng rebolusyonaryong kilusan ang 
karapatan at kapakanan ng mga bata? 


Paano tinutugunan ng rebolusyonaryong kilusan ang pag- 
harap sa epekto ng mga kalamidad sa mamamayan? 


Paano ipinapakita ng NDFP ang sinseridad nito sa 
pagpasok sa usapang pangkapayapaan sa GRP? 


Ano ang pambansang industriyalisasyon na isinusulong 
ng NDFP? Paano nito itinataguyod ang pangangalaga sa 
kapaligiran? 


Ano ang mga programa sa kalusugan ng rebolusyonaryong 
kilusan? 


Paano matatamo ng mamamayang anakpawis ang 
kanilang mga demokratikong karapatan? 


Ano ang ambag ng rebolusyong Pilipino sa pandaigdigang 
pakikibaka laban sa imperyalismo? 


Paano magbibigay ang Demokratikong Gubyernong Bayan 
(DGB) ng awtonomiya sa mga pambansang minorya bilang 
bahagi ng paggalang sa kanilang kultura? 


Paano itinataguyod ng rebolusyonaryong kilusan ang 
tunay na nagsasariling patakarang panlabas? 

Ano ang Permit to Campaign (PT C) at Campaign Access 
Fee (CAF)? Paano ipinatutupad ng rebolusyonaryong 
kilusan ang mga ito? 


Ano ang adyenda na dapat suportahan at tupdin ng mga 
makabayan at tunay na lingkod bayan? 


Ano ang papel ng mga rebolusyonaryong pwersa at 
tunay na lingkod ng bayan sa Sangguniang Barangay at 
Sangguniang Kabataan sa pagsusulong ng pambansa 
demokratikong rebolusyon? 

Paano ipinagtatanggol ng NDFP ang pambansang 
soberanya sa peace talks? 


TOMO 39 BLG 6, HUNYO 2019 


NE para sa NDFP na kailanman ay di dapat isuko at ikompromiso ang usapin ng 
pambansang soberanya mula sa pambabaluktot at pagmemenos dito ng GRP sa serye 
ng mga negosasyong pangkapayapaan sa NDFP. Sa loob ng 20 taon ng pakikipag-usap 

ng NDFP sa GRP, konsistente ang NDFP sa paggigiit at pagtatanggol sa mga prinsipyo ng 
pambansang soberanya, demokrasya at hustisyang panlipunan bilang katanggap-tanggap 
na mga prinsipyo sa magkabilang panig (mutually accepted principles) na nagsisilbing 
pundasyon at pangkalahatang balangkas para sa usapang pangkapayapaan ng NDFP-GRP. 
Ang mga prinsipyong ito ay nakasaad sa The Hague Joint Declaration na pinagkasunduan 
ng NDFP at GRP noong Setyembre 1, 1992. Ito'y isang pahinang dokumento na 
pinirmahan nina Congressman Jose Yap ng Tarlac bilang ispesyal na emisaryo ng noo'y 
pangulo ng GRP na si Fidel Ramos at ni Luis Jalandoni na kumakatawan sa NDFP. 


Mula noon, ang paggigiit sa muling pagpapatibay o pagkilala sa mga kasunduan na nilaman 
ng The Hague Joint Declaration ang laging nasa unahan ng agenda na itinutulak ng NDFP sa kada 
pagsisimula ng mga impormal at pormal na usapang pangkapayapaan mula kay Ramos hanggang 
kay Duterte. Kailangan ito para patuloy na hadlangan at biguin ang GRP sa imbing pakana 
nitong bitagin ang rebolusyonaryong kilusan, na kinakatawan ng NDFP, sa linya ng pagsuko at 
kapitulasyon. 


Ang Comprehensive Agreement on the Respect of Human Rights and International 
Humanitarian Law (CARHRIHI) ang una sa apat na substantive agenda na nilaman ng The Hague 
Joint Statement ay napagkasunduan ng magkabilang panel ng mga negosyador noong Marso 16, 
1998 at nagkabisa matapos mapirmahan ni Chairman Mariano Orosa sa panig ng NDFP noong 
Abril 10 at ng noo'y pangulong Joseph Estrada sa panig ng GRP noong Agosto 7, 1998. Ang mga 
laman at probisyon sa kasunduang ito ay umaalinsunod at sumasalamin sa mga prinsipyong 
katanggap-tanggap sa dalawang panig na nilaman ng The Hague Joint Declaration. Ang pagrespeto 
at pagtatanggol sa karapatang tao at maging sa pagkilala sa mga internasyunal na batas sa kondukta 
ng digmaan at armadong tunggalian ay nakatuntong at nakabatay sa pagtatanggol sa pambansang 
soberanya, demokrasya at umaayon sa hustisyang panlipunan. 


Sa pinal na burador ng Comprehensive Agreement on Socio Economic Reforms (CASER) na 
inihapag ng NDFP Reciprocal Working Committee sa katapat nito sa GRP, malinaw na nakasaad 
ang mga probisyon na naggigiit at nagtatanggol sa pambansang soberanya at patrimonya laban sa 
pagsasamantala at pandarambong ng mga dayuhang imperyalista at mga lokal na kasapakat nito. 


Ang usapang pangkapayapaan ay isang larangan din ng labanan na mahalaga para sa 
pagsusulong at pagtataguyod sa mga demokratikong karapatan at interes na ipinaglalaban ng 
mamamayan sa kabuuan at sa pambansang soberanya sa partikular, mula sa mga lantarang agresyon 
at paglabag ng imperyalismong US at China. 


TUGON 


Paano itinataguyod at pinauunlad ng NDFP ang 
pambansa, syentipiko at makamasang kultura? 


TOMO 39 BLG 8, AGOSTO 2019 


He nagpupunyagi sa demokratikong rebolusyon, sabay at mulat na binabaka ng 
rebolusyonaryong kilusan ang makadayuhan, pyudal, burgis at dekadenteng kultura 

na bumabalot sa lipunang Pilipino. Ngayo'y isinusulong natin ang isang pambansa- 
demokratikong rebolusyong pangkultura na nagtataguyod ng pambansa, syentipiko at 
makamasang kultura na papalit sa kultura ng kasalukuyang sistema. Tuluy-tuloy natin itong 
isusulong sa panahon ng tagumpay hanggang sa panahon ng sosyalistang konstruksyon. 


Ang rebolusyong pangkultura ay integral na bahagi ng digmang bayan --- ibig sabihin, 
isinasagawa ito kasabay ng armadong pakikibaka, rebolusyong agraryo at pagtatayo ng baseng 
masa. Binabasag ng rebolusyong pangkultura ang atrasadong mga paniniwala sa pamamagitan ng 
syentipikong pag-aaral at edukasyong nakabatay sa Marxista-Leninistang pagsusuri. Tumatagos ito sa 
mga programa sa edukasyon ng mga organisasyong nakapaloob sa NDFP. 


Pinangungunahan ng NDFP at rebolusyonaryong kilusan ang pagtataguyod at pagpapaunlad 
ng pambansang kultura. Hindi tulad ng reaksyunaryong estado na naninikluhod sa mga dayuhan, 
ipinagtatanggol natin ang soberanya ng Pilipinas at sa gayo'y ikinikintal sa diwa ng mamamayan 
ang pagiging makabayan. Itinataguyod natin ang sariling identidad at ang kaisipang pag-asa sa 
sarili habang binibigyang laya ang mga pambansang minorya na pagyamanin ang sariling kultura. 
Kinikilala natin ang kasaysayan, kapasyahan at identidad ng sambayanang Moro at Kordilyera dahil 
lehitimo nila itong karapatan na ipinagkait sa kanila ng mga dayuhan. 


Bahagi ng pagtataguyod ng pambansang kultura ang aktibong paglaban ng NDFP sa mga 
patakaran ng reaksyunaryong rehimen na nagpapapurol sa patriyotikong kamalayan ng mga Pilipino 
tulad ng CHED Memorandum Order No. 20 na nag-alis sa Filipino subject sa kurikulum ng kolehiyo. 
Naninindigan tayo na dapat pag-aralan at paunlarin ng mamamayan ang wikang Filipino at mga lokal 
na lenggwahe. Isinasapraktika ng kilusan ang prinsipyo ng pagpapahalaga sa wika sa paggamit sa 
Filipino at iba pang lokal na lenggwahe sa ating mga pahayagan, dokumento, mga babasahin at iba 
pang materyales. 


Tinutunggali rin ng rebolusyonaryong kilusan ang nakalukob na pyudal, atrasado at 
konserbatibong kultura na kinakatawan ng simbahan at pinatigas ng daan-daang taong pamamayani 
ng pyudalismo. Masasalamin ito sa mga walang-batayang mga paniniwala, kaugalian at pamahiin. 
Layon nating unti-unting pawiin ang ganitong kultura sa pamamagitan ng edukasyon at pag-aangat sa 
siyentipikong kamalayan ng masa. 


Sa programa ng NDFP, titiyakin na ang lahat ay matututong bumasa, sumulat, bumilang at 
magpaunlad ng kaalaman upang mag-ambag sa lipunan. 


Habang nasa yugto ng digmang bayan at wala pa sa sosyalistang konstruksyon, nagsasagawa na 
ng numerasiya at literasiya laluna sa hanay ng masang anakpawis upang kalagin sa kanila ang tanikala 
ng kamangmangan at mamulat sila sa kanilang mapagpasyang papel sa pagbabagong panlipunan. 
Nakatayo na ang mga pambansa-demokratikong paaralan sa mga sona at baseng gerilya at maging sa 
mga lungsod upang tiyakin ang paghuhubog sa makauring kamalayan ng mamamayan. 


TUGON 


Sa panahon ng tagumpay ay itatransporma ang kasalukuyang sistema ng edukasyon na hindi 
akma sa pangangailangan ng taumbayan. Titiyakin ng gubyernong bayan ang libreng edukasyon 
sa lahat ng antas. Hindi na magiging pabrika ng mga manggagawa ng dayuhang korporasyon ang 
mga pamantasan. Sa halip, maglilingkod ang mga ito sa pagtatayo ng nagsasariling ekonomya at 
pagpapanday ng pambansa at makamasang kultura. 


Sa pagsusulong ng digmang bayan epektibo nating mahuhulma ang minimithi nating 
makamasang kultura. Simula't sapul ay ginagabayan ang rebolusyonaryong kilusan ng linyang masa 
na nagsasabing ang masa at masa lamang ang tagapaglikha ng kasaysayan. Kilusang masa ang ating 
pamamaraan sa pagsasagawa ng mga kampanya at programa sa kultura. 


Sa usapin ng sining at midya, tinutunggali ng rebolusyonaryong kilusan ang burgis-dekadenteng 
kultura sa mga palabas, awitin, babasahin at programang ipinopopularisa sa telebisyon, radyo, internet 
at iba pang midyum. Ipinalalaganap ng mga ito ang pagkahumaling sa makamundong bagay, bisyo, 
indibidwalistang pananaw, pagkakanya-kanya at konsumerismo upang mailayo ang mamamayan sa 
landas ng pagkakaisa at pagrerebolusyon. Daluyan din ng kasinungalingan at panlilinlang ng estado 
ang masmidya na nagluluwal ng sandamukal na fake news habang pinagtatakpan ang kabulukan ng 
reaksyunaryong gubyerno. 


Ang rebolusyonaryong alternatibo sa mga burgis na produktong pangkultura ay mga obrang 
sumasalamin sa tunay na kalagayan ng lipunan at mga adhikain ng mamamayan. Mula nang maitatag 
ang rebolusyonaryong kilusan, ipinalaganap na ang ganitong tipo ng sining sa mga eskwelahan, 
pabrika, palengke, kalsada at mga sonang gerilya. Hindi nahahangganan ang pagpapalaganap ng 
rebolusyon sa porma man ng awit, pelikula, dula, tula, dibuho, mural at iba pa. Tinatangkilik ito ng 
malawak na masa dahil ang masa mismo ang dinadakila at itinatanghal sa bawat obrang sining na sila 
rin ang inspirasyon. 


Ilan sa mga ambag ng TK sa kaban ng mga rebolusyonaryong obra ang album na Dakilang 
Hamon na nagbandila sa mga aral ng Ikalawang Dakilang Kilusang Pagwawasto at ang Dagitab 
na koleksyon ng mga akdang pampanitikan mula sa TK. Bukod dito'y nagsisikap ang rehiyon na 
magprodyus ng mga bagong awit, bidyo, mga sining biswal at iba pa na nagtatanghal sa pambansa at 
proletaryong kultura. 


Kinakatawan ng Artista at Manunulat ng Sambayanan (ARMAS) ang bukluran ng mga 
rebolusyonaryong manggagawang pangkultura. Binibigyang kabuluhan nito ang talino, talento 
at galing ng artistang Pilipino upang magsilbi sa pagtatagumpay ng rebolusyon. Nangunguna 
ito sa pagpapalaganap ng anti-imperyalista at anti-pyudal na mga pyesa at obra. Higit sa lahat, 
pinangungunahan ng ARMAS ang pagsasabuhay ng rebolusyong pangkultura sa lahat ng larangan 
mula sa mga lihim na organisasyon sa lungsod hanggang sa Pulang hukbo na direktang kalahok ng 
armadong pakikibaka. 


Integral na bahagi ng rebolusyon ang rebolusyong pangkultura kapwa sa yugto ng digmang 
bayan at sosyalistang konstruksyon. Susing usapin ito upang malantad ang pagkabangkarote ng 
kulturang hatid ng imperyalismo at pyudalismo. Sa gayon, lalong magniningning ang katumpakan ng 
rebolusyong pinangungunahan ng uring proletaryado hanggang sa ganap na tagumpay. 


TUGON 

Paano tinutugunan ng rebolusyonaryong kilusan ang 
mga suliraning kinahaharap ng masang anakpawis sa 
larangan ng ekonomya, pulitika at sosyo-kultura? 


TOMO 39 BLG I0, OKTUBRE 2019? 


Wai makabayan, demokratiko at superyor ang mga alternatibong programa ng 
rebolusyonaryong kilusan sa larangan ng ekonomya, pulitika at sosyo-kultura laban 
sa huwad, bulok, anti-nmamamayan at makadayuhang programa ng pasistang rehimeng US- 
Duterte. 


Ang Programa para sa Pambansa Demokratikong Rebolusyon ng Bayan (PPDR) ng PKP- 
BHB-NDEP ay naglalaman ng mga programa sa pakikibaka para sa pagsusulong sa interes at 
adhikain ng sambayanang Pilipino na naghahangad ng isang malaya, demokratiko at maunlad 
na lipunang Pilipino. Nilalayon nitong palayain ang lahat ng masang anakpawis at buong bansa 
mula sa dominasyon ng dayuhan at mga lokal na naghaharing pangkatin mula sa uring malalaking 
panginoong maylupa at burgesya komprador at sa gayon sumulong sa sosyalistang rebolusyon at 
kontruksyon. 


Nilalabanan nito ang imperyalismo, pyudalismo at burukrata- kapitalismo na siyang 
pangunahing dahilan kung bakit nananatiling bansot, atrasado at pre-industriyal ang kalagayan 
ng ekonomya ng bansa at siyang nagsasadlak sa sambayanang Pilipino sa labis na kahirapan at 
pagkabusabos. 


Nilalaman ng binalangkas na Comprehensive Agreement on Socio-Economic Reform (CASER) 
ng National Democratic Front of the Philippines (NDFP), na ikalawang substansyal na agenda sa 
usapang pangkapayapaan sa Gubyerno ng Republika ng Pilipinas (GRP), ang mga saligang programa 
sa ekonomiya ng PPDR. Pangunahin ang pagsasakatuparan ng tunay at puspusang reporma sa 
lupa at pagpapatupad ng pambansang industriyalisasyon. Laman din ng CASER ang pagtiyak na 
makatarungan at may masaganang kabuhayan ang mamamayan. Mulat na pinangangalagaan at 
ipinagtatanggol ang pambansang soberanya at patrimonya at pinoprotektahan ang kalikasan mula sa 
pagsasamantala, pandarambong at pagwasak ng mga dayuhang korporasyon, kasabwat ang mga lokal 
na malalaking panginoong maylupa at burgesya komprador. 


Ang pinakamapagpasyang bahagi sa ekonomya, kabilang ang mga bangko at ibang mga 
institusyon sa pinansya, mga estratehikong empresa, mga pangunahing pinagkukunan ng hilaw na 
materyales at mga instrumento ng transportasyon at komunikasyon, ay isasabansa at ituturing na 
pag- aari ng demokratikong estado ng bayan upang matiyak ang planadong pag-unlad ng ekonomya at 
mailatag ang pundasyon ng sosyalismo. 


Kagyat na tinutugunan ng rebolusyonaryong kilusan ang mga kahilingan at pangangailangan ng 
masang anakpawis sa proseso ng pakikibaka kahit hindi pa man ito nagtatagumpay sa buong bayan. 


“Libreng ipamamahagi ang lupa sa mga nagbubungkal na walang lupa. Papawiin ang upa sa 
lupa, pagsasamantala sa upahang paggawa, usura, manipulasyon sa presyo at iba pang mga pyudal 
at malapyudal na pagsasamantala. Itataguyod ang mga pangkat-tulungan at sistema ng palitan ng 
paggawa bilang paunang hakbang tungo sa mas matataas na anyo ng kooperasyong agrikultural. Sa 
pamamagitan ng kooperasyong agrikultural, iaangat at mahusay na paplanuhin ang produksyon at 


TUGON 


titiyaking maibebenta ang mga produkto sa pinakamahusay na posibleng presyo, at gagarantiyahan 
ang mga serbisyong pangkagalingan.” 


Sa mga sonar larangang gerilya ng rehiyong Timog Katagalugan at sa iba't ibang panig ng bansa 
malaganap nang pinatutupad ng rebolusyonaryong kilusan ang iba't ibang anyo ng kampanya at 
pagpapakilos sa masang anakpawis na kagyat na tumutugon sa pangangailangan at pag-aangat ng 
kanilang kabuhayan. 


Pinakatampok na kampanya ang pagsusulong sa minimum na programa ng rebolusyong 
agraryo sa anyo ng mga kampanya sa pagpapababa sa upa-sa-lupa, sa pagpapataas ng sahod ng mga 
manggagawang bukid at maralitang magsasaka, sa pagpawi sa usura at sa pagpapataas ng presyo ng 
produktong bukid. Sa malalakas na bahagi ng mga larangang gerilya sa rehiyon, naipapatupad na ang 
libreng pamamahagi ng lupa at ngayon ay tuluy-tuloy na pinakikinabangan ng mga magsasaka ang 
bunga ng nasabing mga tagumpay. 


Ang hindi magawa ng reaksyunaryong estado na iangat ang kabuhayan ng mga magsasaka ay 
nagagawa na ng rebolusyonaryong kilusan sa maraming panig ng rehiyong TK at bansa. 


Mataas ang pagmamalasakit ng rebolusyonaryong kilusan sa masang anakpawis upang kagyat 
na matugunan ang kanilang pangangailangan at kapakanan. Bukod sa mga kampanya sa larangan ng 
ekonomiya, nagsasagawa din ng iba pang kampanya ang rebolusyonaryong kilusan tulad ng kampanya 
sa literasiya at numerisiya, kalusugan at sanitasyon. 


Ipinapalaganap ang pambansa, syentipiko at pangmasang sistema ng kultura at edukasyon upang 
pawiin ang mga pamahiin at pyudal na paniniwala na siyang humadlang sa mabilis na pag-aangat 
ng produksyon sa kanayunan. Sa pamamagitan ng mga kampanyang edukasyon at impormasyon, 
nilalabanan ang lahat ng kontra-rebolusyonaryong kaisipan nang may paggalang sa kalayaan sa pag- 
iisip at paniniwala ng sinuman. 


Malayo na ang narating at marami na ang mga tagumpay ng rebolusyonaryong kilusan sa unti- 
unting pag-aangat ng kabuhayan ng uring anakpawis alinsunod sa pagpapatupad sa programa ng 
demokratikong rebolusyon ng bayan sa iba't ibang larangan. Hindi magtatagal, ang mga tagumpay na 
ito sa maraming bahagi ng kanayunan ng bansa ay magiging malaganap na diklap sa buong kapuluan 
upang ihudyat ang tagumpay ng pambansa demokratikong rebolusyon sa buong bayan at hawanin ang 
daan sa kasunod na sosyalistang rebolusyon at konstruksyon. 


TUGON 

Paano itinataguyod ng rebolusyonaryong kilusan ang 
karapatan at kapakanan ng mga bata? 


TOMO 39 BLG II, NOBYEMBRE 2019 


M2? ng mga bata sa bansa ay anak ng mga magsasaka, manggagawa at mga maralita 
sa kanayunan at kalunsaran. Biktima sila ng isang lipunang walang hustisya at 
katarungang dulot ng patuloy na pagsasamantala at pang-aapi ng mga naghaharing-uri. 
Nakararanas sila ng matinding kahirapan, gutom, kawalang oportunidad at kasalatan sa 
mga batayang serbisyong sosyal. 


Napipilitan ang maraming kabataan na magtrabaho sa murang edad upang madagdagan 
ang kakarampot na kita ng kanilang mga magulang. Marami sa kanila ang hindi na nakapag-aral 
o tumigil na sa pag-aaral dahil sa labis na kahirapan at sa tumataas na halaga ng edukasyon sa 
bansa. Ang ilang kabataan ay natutuksong pumasok sa prostitusyon at ang iba'y nagiging biktima 
ng pornograpiya. Maraming kabataan ang ipinagbibili at ibinibenta na parang mga kalakal. 
Nakararanas silang madakip at maging biktima ng human trafficking upang makuhanan ng mga 
bahagi ng kanilang katawan, magamit sila sa pagpapalaboy, pagnanakaw, operasyon ng iligal na 
droga at kadalasa'y naikukulong kasama ang mga kriminal. 

Nitong nakaraan, ang mga bata ang pangunahing biktima naman ng gera sa kontra-droga ng 
rehimeng US-Duterte. Isa sa matingkad na kaso ang tatlong taong gulang na bata na napaslang 
sa operasyon ng PNP sa Rizal. Walang kahihiyan pang itninuring ni Ronald dela Rosa na “hindi 
maliwasan ang ganoong mga pangyayari.” 

Naninindigan ang NDFP na nararapat na tiyaking iginagalang ang karapatan ng mga bata 
at dapat na sinisigurong napangangalagaan ang kanilang mga kapakanan sa lahat ng panahon. 
Tinitiyak ng NDFP na pinahahalagahan ng mga batas at patakaran ng demokratikong gubyernong 
bayan ang mga bata. Ipinatutupad din nito ang mga internasyunal na batas na nagpoprotekta 
sa interes ng mga bata lalo na ang mga nasa erya na apektado ng digmaan. Kabilang ang mga 
bata sa pangunahing apektado ng mga kaso ng pagbabakwet ng mamamayan dahil sa matinding 
militarisasyon. 

Walang katotohanan ang mga paratang ng AFP na nagrerekrut ang rebolusyonaryong kilusan 
ng mga bata upang sumapi sa Bagong Hukbong Bayan. Mahigpit na tumatalima ang lahat ng yunit 
ng BHB sa panuntunan nitong tanging ang mga edad 18 pataas lamang ang maaring tanggapin sa 
Pulang hukbo. Malinaw na nakasaad ito sa Saligang Alituntunin ng Bagong Hukbong Bayan. 

Samantala, ang mga ipinipresenta ng AFP na mga diumano'y “child soldiers ay walang iba 
kundi mga sibilyan na kanilang iligal na inaresto, ikinulong at walang awang pinaslang. Ang mga 
batang ito ay biktima ng iba't ibang atrosidad ng AFP-PNP tulad ng panlilinlang, pananakot, 
abusong sekswal, panggagahasa at pagpatay. 

Sa katunayan, ang AFP-PNP ang nagrerekrut ng mga menor de edad para sa CAFGU. Sa TK, 
ilan sa mga biktima ang magkakapatid na Noel, Edrian, Jolina at Erlindo Jr. Baez mula sa Sityo 
Kalabasahan, Brgy. Quipot, San Juan, Batangas. 

Pinaratangang mga tagasuporta ng BHB ang magkakapatid at ang kanilang mga magulang 
nang hindi sila dumadalo sa mga pulong na patawag ng 740th Combat Group, Philippine Air 
Force sa pamumuno ni Lt. Col. Arnel Villareal, 59th IBPA at ng CAFGU. Sapilitang nirerekrut ang 
magkakapatid sa CAFGU sa pamamagitan ng pananakot at intimidasyon. Si Noel, na 17 anyos ay 
nabaliw dahil sa naranasang tortyur sa kamay ng mga sundalo habang nasa isang beach resort sa 

Laiya, Batangas noong 2010. Sa parehas na taon, ininteroga at tinakot naman nina Sgt. Anthony 
Casapao at Sgt. Areta ng 740th CGPAF si Edrian na 16 anyos noon. 

Hindi lamang ang magkakapatid na Baez ang sapilitang nirerekrut ng 740th CGPAF kundi 
maging ang kanilang mga kababaryo na sina Louie Guttierez, 17 anyos noon at Arnold Leyza, 
noo'y 14 anyos. Sa murang edad, pinapasapi sila sa CAFGU ng mga sundalo. Ang AFP-PNP ang 
siyang hindi gumagalang sa karapatan ng mga bata. Kabilang sila ng buong makinarya ng estado 
na siyang patuloy na nagtataguyod ng malakolonyal at malapyudal na lipunang Pilipino. 

Sa kabilang banda, itinataguyod ng NDFP ang 1990 Convention on the Rights of the Child 
bilang pagtupad din nito ng nakasaad sa 1996 Declaration of Undertaking to Apply the Geneva 
Conventions and Protocol I. Matapat na ipinapatupad din ng NDFP ang obligasyon sa ilalim 
ng CARHRIHL na pagtataguyod, pangangalaga at pagsusulong ng karapatang tao kabilang 
ang karapatan ng mga bata para sa mahusay na pamumuhay na malayo sa anumang tipo ng 
pagsasamantala at pang-aapi. 

Sa iba't ibang larangang gerilya, tinitiyak ng mga itinatayong organo ng kapangyarihang 
pampulitika at yunit ng BHB ang pangangalaga sa interes at kapakanan ng mga bata. Nagsisilbing 
mga paaaralan, klinika at lugar para sa pag-papaunlad ng sarili ang mga rebolusyonaryong base 
at yunit ng BHB. Natututong magbasa at magsulat ang maraming bata dahil sa mga programa 
sa literasiya at numerasiya. Bahagi rin ng kurikulum ng mga mag-aaral ang pagpapaunlad ng 
produksyon kung saan kasama rin nila ang kanilang mga magulang. Ang rebolusyonaryong 
kilusan din ang siyang nangunguna sa pangangalaga ng kanilang kalusugan sa pamamagitan 
ng mga proyekto sa baryo na nakatuon sa mga kinakaharap na usaping medikal. Sinisiguro ng 
rebolusyonaryong kilusan na hindi nakakaramdam ang mga bata ng anumang takot at malaya 
silang maging mga bata. Ilan lamang ito sa mga natatamasa ng mga bata sa mga rebolusyonaryong 
base. 

Ang reaksyunaryong gubyerno ang malubha at sistematikong lumalabag sa karapatan ng mga 
bata at isa sa mga pangunahing dahilan kung bakit sa murang edad pa lamang namumulat na ang 
marami sa pagrerebolusyon. Ang malakolonyal at malapyudal na sistema ang siyang pangunahing 
nagtutulak sa kanila upang isulong ang digmang bayan na siyang magpapalaya sa mamamayan 
mula sa pang-aapi at pagsasamantala. Ang laban para sa isang makatarungan at malayang lipunan 
ay laban ng lahat---ng mga magsasaka, manggagawa at maralita kasama ang kanilang mga anak. 

Paano tinutugunan ng rebolusyonaryong kilusan ang pag- 
harap sa epekto ng mga kalamidad sa mamamayan? 


TOMO 39 BLG I2, DISYEMBRE 2019 


aglingkuran ang Sambayanan! Maging mapagmalasakit sa kapakanan at kagalingan ng 
masang anakpawis! 


Sa anumang panahon, may pangyayari mang kalamidad o wala, ang pagtataguyod at 
pakikipaglaban para sa kapakanan at kagalingan ng masang Pilipino ang nangunguna sa listahan 
ng mga mayor at pamalagiang tungkulin at gawain na pinatutupad ng rebolusyonaryong kilusan. 
Nakabalangkas sa mga plano't programa ng rebolusyonaryong kilusan kung paano lulutasin at 
bibigyan ng katuparan ang mga hinaing at kahilingan ng masa na magkaroon ng lupang masasaka, 
ng pagkakaroon ng regular na trabaho at tumanggap ng nakabubuhay na sahod, ng pagkakaroon ng 
pagkain sa bawat hapag kainan, mura at disenteng pabahay, libreng serbisyong publiko at iba pang 
pangangailangan upang mabuhay ng disente at may dignidad. 


Ang Programa Para sa Demokratikong Rebolusyon (PPDR) at ang 12-Puntong Programa ng 
National Democratic Front of the Philippines (NDFP) ay mga komprehensibong programa na 
kongkretong tumutugon sa malaon nang kahilingan ng sambayanang Pilipino na lumaya mula 
sa pang-aapi at pambubusabos ng mga malalaking burgesya-komprador, panginoong maylupa, 
mga burukrata kapitalista at ng amo nilang imperyalistang US. Pangunahing winawakasan ng 
rebolusyonaryong kilusan ang sanhi ng kahirapan at kaapihan na nararanasan ng sambayanang 
Pilipino na dulot ng imperyalismo, pyudalismo at burukrata-kapitalismo. Kaya't sentral at 
pangunahing tungkulin ang pagpapabagsak sa malakolonyal at malapyudal na lipunang Pilipino at 
kamtin ang pambansang kalayaan at demokrasya sa bansa. Nilalayon ng rebolusyonaryong kilusan 
na maitatag ang isang malayang Pilipinas na nagtatamasa ng tunay na kalayaan, demokrasya at 
kaginhawaan para sa lahat ng mamamayang Pilipino. 


Paano tinutugunan ng rebolusyonaryong kilusan ang pangangailangan ng mga mamamayang 
tinamaan ng kalamidad dulot man ng bagyo o ng lindol? 


Mabilis at kongkreto ang isinasagawang pagtugon at pagtulong ng rebolusyonaryong 
kilusan sa mga mamamayang naapektuhan o biktima ng kalamidad. Araw-araw ay kapiling ng 
rebolusyonaryong kilusan ang mga magsasaka, katutubo at manggag awang bukid na siyang 
pinakabulnerableng sektor at laging tinatamaan ng kalamidad likha man ng kalikasan o gawa ng 
tao. Dahil dito, ang rebolusyonaryong kilusan ang una at siyang mabilis na nakapagbibigay ng 
saklolo at kagyat na tulong sa masa lalo na yaong mga nasa bingit ng panganib dulot ng bagyo 
at ng lindol. Ang rebolusyonaryong kilusan ang una at mabilis na nakapaghahatid ng tulong at 
ayuda sa mga sinalanta ng bagyo o lindol bago pa man makarating sa mga biktima ang tulong 
mula sa mga pribadong institusyon at reaksyunaryong gubyerno. Sa pamamagitan ng mga organo 
ng kapangyarihang pampulitika at gubyernong bayan sa antas baryo, munisipalidad at distrito, 
minomobilisa ang lahat na maaaring makatulong sa pangangalap ng pagkain, tubig, gamot at 
materyal mula sa mga kaalyado at kaibigan. Nagbubuo ng mga kaukulang komite, brigada ng mga 
boluntir na agarang nagsasagawa ng mga emergency relief, rehabilitasyon at pagkukumpuni ng mga 
nasirang kabahayan ng masa. 


Bagama't ang kanyang mga kasapian ay biktima at apektado din ng kalamidad, nagagawa pa 
ring unahin ng rebolusyonaryong kilusan ang mabilis na pagtugon sa mga pangangailangan ng 

masang biktima ng kalamidad. Katuwang ng mga lokal na gubyernong bayan ang mga saligang 
organisasyong masa tulad ng Pambansang Katipunan ng Magsasaka (PKM), Malayang Kilusan ng 
Bagong Kababaihan (MAKIBAKA), Kabataang Makabayan (KM) at iba pang rebolusyonaryong 
grupo sa baryo, munisipalidad at distrito. Ang mga saligang organisasyong masang ito at iba pang 
kaalyadong organisasyon sa ilalim ng National Democratic Front of the Philippines (NDFP) ang 
sama-sama at tulung-tulong na minomobilisa ang sarili para iligtas, tulungan, mamahagi ng mga 
nakalap na relief goods hanggang sa rehabilitasyon at pagkukumpuni ng mga nasirang kabahayan, 
maliit na daan at tulay na yari sa kahoy. 


Sa kabilang banda, isinasagawa ng rebolusyonaryong kilusan ang relief operations at 
rehabilitasyon nang hindi binibitiwan ang mataas na antas ng pagiging alerto at pagmamatyag sa 
posibilidad ng mga patraydor na pag-atake ng mga mersenaryo at pasistang tropa ng AFP at PNP. 


Pagtuturo at edukasyon sa masa hinggil sa wastong paghahanda at pagtugon sa kalamidad 


Mahalagang banggitin na hindi lang sa mga relief operations at rehabilitasyon nakatuon ang 
pansin ng rebolusyonaryong kilusan para maipadama niya ang kanyang angking pagmamalasakit 
sa kapakanan at kagalingan ng masang Pilipino. Higit sa anupaman, binibigyan ng diin at tutok ng 
rebolusyonaryong kilusan ang edukasyon sa masa para maabot nila ang isang antas ng kahandaan 
sa pagharap sa anumang kalamidad (disaster preparedness) at pagtugon dito. Tinuturuan ng mga 
kasama ang masa ng mga gagawin at kinakailangang hakbangin bilang paghahanda sakaling may 
paparating na malakas na bagyo sa kanilang lugar o nasa panahon na niyayanig sila ng malakas na 
paglindol. 


Nagsasagawa ng mga pulong masa para ipaliwanag sa taumbaryo ang posibilidad at maaring 
kahantungan ng kanilang buhay at ari-arian sakaling magkaroon ng kalamidad sa kanilang lugar 
lalo na yaong mga naninirahan sa mga panabihang bundok, nasa mga pampang ng ilog at baybaying 
dagat. Pinaliliwanag sa kanila na sila ang higit na bulnerable na matabunan ng pagguho ng lupa, 
ng pagragasa ng tubig at putik mula sa kabundukan, ng pagbaha at pag-apaw ng mga kailugan 
at malalakas na paghampas ng mga naglalakihang alon dahil sa daluyong. Tinuturuan ang 
taumbaryo ng mga dapat na gagawin para maagang makapaghanda at maiwasan na magkaroon 
ng trahedya sa kanilang pamilya. Halimbawa nito, kahit malayo pa ang bagyo, may mga umiikot 
nang mga kinatawan ng gubyernong bayan na nananawagan at nanghihikayat sa mga masang 
nasa bulnerableng lugar na agaran nang magsilikas at magsitungo sa ligtas na lugar na nauna 
nang tinakda ng mga saligang organisasyong masa at ng gubyernong bayan bilang tipunan ng mga 
magsisipaglikas. 


Kabilang din sa mga hakbangin ng gubyerno ng bayan ang pagbubuo ng mga komite ng 
mamayan para sa kalamidad, komite sa pangangalap ng tulong at donasyon, ng quick response teams, 
komite sa rehabilitasyon at iba pang komite na katulong ng gubyernong bayan sa pagtugon sa 
kalamidad. 


Ang pagtuturo ng sapat na kaalaman at kahandaan ng masa sa pagharap sa mga kalamidad 
na dulot ng bagyo o lindol ang pinakamahalagang paraan ng rebolusyonaryong kilusan upang 
maiwasan o mabawasan ang epekto ng kalamidad sa masa. Ganunpaman, kinikilala ng 
rebolusyonaryong kilusan na ang pangunahing dahilan kung bakit nalalagay sa panganib at 
napakabulnerable ng masa na tamaan ng kalamidad mula sa mga pagguho ng lupa, mga pagbaha 
at hampas ng malalakas na daluyong ng alon ay dahil sa umiiral na kaayusang malakolonyal 
at malapyudal ng lipunang Pilipino. Dahil sa kawalan ng lupang masasaka o kapirasong 
lupang matitirikan man lang, naoobliga ang mga maralitang magsasaka, mga katutubo at mga 
manggagawang bukid na manirahan sa mga balisbisan ng bundok, mga panabihan ng ilog at 
baybaying dagat. Dahil walang mga sariling lupa, wala silang ibang mapagpipilian kundi ang 

ipagsapalaran ang kanilang buhay at ari-arian sa pagtira sa mga mapanganib o delikadong mga 
lugar sa kanayunan. 


Ang pagpapakilos sa masa para sa rebolusyon ang papawi sa kanilang kinasasadlakang 
bulnerabilidad at maglalayo sa kanila sa panganib at banta ng kalamidad. 


Kung gayon, kinikilala ng rebolusyonaryong kilusan na hindi lang natatapos sa mga relief 
operations at sa pagtuturo sa masa kung ano ang nararapat na gawin para maiwasan o mabawasan 
ang epekto ng kalamidad sa kanila. Higit sa lahat dapat silang imulat, organisahin at pakilusin para 
sa demokratikong rebolusyon ng bayan. Sa pamamagitan ng kanilang paglahok sa armadong 
rebolusyon, papawiin ang mga dahilan at kundisyon na naglalagay sa masang Pilipino sa 
mapanganib na sitwasyon at pagiging bulnerable sa tama at epekto ng mga bagyo't lindol na 
maaaring humantong sa trahedya at kalamidad. 

Paano ipinapakita ng NDFP ang sinseridad nito sa 
pagpasok sa usapang pangkapayapaan sa GRP? 


TOMO 40 BLG I, ENERO 2020 


AA sinseridad ng National Democratic Front of the Philippines (NDFP) sa pagpasok 
sa usapang pangkapayapaan sa GRP ay makikita at masusukat sa kagustuhan nitong 
lutasin ang matagal nang umiiral na pambansa at makauring pagsasamantala't pang-aapi 
sa sambayanang Pilipino ng imperyalismo, pyudalismo at burukrata-kapitalismo. Sa 
pamamagitan ng pagpasok sa usapang pangkapayapaan, ninanais ng NDFP na makakuha 
ng komon na kasunduan sa reaksyunaryong gubyerno alinsunod sa isinusulong nitong 
pambansa-demokratikong agenda at programa, upang basagin ang dominasyon sa 
ekonomiya at pulitika sa bansa ng malalaking burgesya-komprador, panginoong maylupa, 
burukrata kapitalista at ng amo nilang imperyalistang Amerikano at Tsino. Anumang 
usapang pangkapayapaan na hindi naglalayong lutasin ang sanhi at ugat ng pagkakaroon ng 
armadong tunggalian at magbibigay daan sa pagkakamit ng makatarungan at matagalang 
kapayapaan sa bansa ay peke at hungkag tulad ng mga kasunduang pangkapayapaan na 
pinasok ng reaksyunaryong gubyerno sa bandidong grupong RPA-ABB, CPLA at iba pang 
grupong pseudo-revolutionaries. 


Pumapasok ang NDFP sa peace talks tangan ang mga katanggap-tanggap na unibersal na 
prinsipyo ng pambansang soberanya, demokrasya, hustisyang panlipunan at karapatang pantao. Ito 
ang mga prinsipyong sinasalalayan ng The Hague Joint Declaration ng 1992 na una at makaysayang 
kasunduan na pinasok ng NDFP at ng GRP sa panahon ng administrasyong Ramos. Ang The Hague 
Joint Declaration na nagsisilbing pangkalahatang balangkas sa usapang pangkapayapaan ay patuloy 
na iginigiit at ipinaglalaban ng NDFP laban sa mga pagtatangka na isantabi at balewalain ito ng mga 
sumunod na rehimen hanggang kay Duterte. 


Ang pagsasantabi at pagbabalewala sa mga kasunduan na nilaman ng The Hague Joint 
Declaration of 1992 at mga kasunod pang kasunduan tulad ng Joint Agreement on Safety and 
Immunity Guarantee (JASIG) at Comprehensive Agreement on the Respect of Human Rights and 
International Humanitarian Law (CARHRIHI) ay hindi nakatuntong sa paglutas sa sanhi at ugat 
ng armadong tunggalian sa bansa at sa gayon, sumasalungat sa pagkakamit ng makatarungan at 
matagalang kapayapaan sa Pilipinas. Ganito ang kasalukuyang paninidigan at aktitud ng pasistang 
rehimeng US-Duterte sa urong-sulong nitong postura sa negosasyong pangkapayapaan sa NDFP. 


Hindi nangangamba ni nababahala man lang ang NDFP kahit lubusan nang tinalikuran ng 
rehimeng Duterte ang pagkakaroon ng seryosong usapang pangkapayapaan sa NDFP. Malalim 
ang sapul ng NDFP na ang pangunahing paraan para maigiit ang mga kahilingang pambansa at 
demokratiko ng mamamayan ay sa pamamagitan ng armadong pakikibaka. Na ang pagpasok sa 
usapang pangkapayapaan sa isang katunggaling armadong pwersa at gubyerno ay dapat maglingkod 
sa pagkakamit ng mga kahilingang ito ng sambayanang Pilipino kahit hindi pa man lubos na 
nagtatagumpay ang rebolusyon sa buong bayan. 


Sa harap ng umiral na gyerang sibil sa bansa, ang rebolusyonaryong kilusan na 
pinamumunuan ng Communist Party of the Philippines-MLM (CPP-MLM) ay laging handang 

humarap sa negosasyong pangkapayapaan sa reaksyunaryong gubyerno bilang pwersang kapantay 
at belligerent. Usapin na lang kung sino sa dalawang panig ang tunay na ang sinsero. 


Sa ganitong diwa binibigyan ng halaga ng NDFP, bilang kinatawan ng rebolusyonaryong 
kilusan, ang pagpasok sa usapang pangkapayapaan sa GRP bilang isang arena ng labanan sa 
pagkakamit ng tagumpay para sa kagalingan at interes ng sambayanang Pilipino. Tulad ng 
pakikibakang parlamento at kilusang masa, ang usapang pangkapayapaan ay mahalagang larangan 
ng pakikibaka para sa unti-unting pagpapabagsak sa malakolonyal at malapyudal na sistema ng 
bansa at halinhan ito ng isang malaya, demokratiko at maunlad na Pilipinas. 


Sa kabilang banda, matatag na tinatanganan ng NDFP ang paninindigan nito na magkakaroon 
lamang ng makatarungan at matagalang kapayapaan sa bansa kung malulutas ang sanhi at ugat ng 
armadong tunggalian sa lipunan. Ito ay konsistente at umaalinsunod sa linya ng Partido na tanging 
sa pagtatagumpay lamang ng demokratikong rebolusyon ng bayan (DRB) malulubos ang matagal 
nang hangarin ng sambayanan na magkaroon ng masaganang buhay ang nakararaming Pilipino, 
umiiral ang tunay na kalayaan at demokrasya at pinakikinabangan ng lahat ang produkto ng isang 
maunlad na bansang Pilipinas. Sa pagtatagumpay ng DRB at sa kagyat na kasunod na sosyalistang 
rebolusyon at konstruksyon, mabibigyan ng katuparan ang adhikain ng sambayanang Pilipino para 
sa isang makatarungan at matagalang kapayapaan sa bansa. 


Kaya may usapang pangkapayapaan man o wala magpapatuloy ang adhikain ng NDFP na 
ibagsak ang malakolonyal at malapyudal na lipunang Pilipino. Ang pagtalikod at pagbabalewala ng 
gubyernong Duterte sa usapang pangkapayapaan sa NDFP ay hindi kabiguan o malaking kawalan 
sa NDFP at taumbayan. Hangga't tangan nito ang armadong pakikibaka bilang pangunahing 
porma ng pakikibaka sa pagkakamit ng makatarungan at matagalang kapayapaan sa bansa, hindi 
ito malilinlang at mabibitag sa pagsuko at kapitulasyon na siyang linya at gustong mangyari ng 
reksyunaryong gubyernong Duterte. 


Hanggang sa kasalukuyan patuloy na ipinapataw at iginigiit ni Duterte ang mga kundisyon 
bago simulan muli ang nauntol na negosasyong pangkapayapaan sa NDFP tulad ng pagdedeklara 
muna ng tigil-putukan bago ang pag-uusap, na sa Pilipinas gawin ang pag-uusap at hindi sa ibayong 
dagat at nyutral na lugar at sa paggigiit na gawin ang negosasyon sa balangkas ng reaksyunaryong 
Konstitusyon na maliwanag na isang linya ng kapitulasyon para pasukuin ang NDFP. 


Nais ni Duterte na bitagin si Kasamang Joma Sison, Chief Political Consultant ng NDFP, 
na umuwi sa Pilipinas para sila magkausap kahit walang malinaw na tinutungo at inaaabot na 
kasunduan ang mga impormal at backchannel na pag-uusap sa NDFP na ginagawa ng mga emisaryo 
ng rehimen. 


Dapat ding alisin ang mga sagka sa pagpapatuloy ng negosasyon tulad ng pagbawi sa mga 
sumusunod: 


1. Proclamation No. 360 ng Nov. 23, 2017 na opisyal na nagdedeklara na terminado na ang 
usapang pangkapayapaan ng GRP sa NDFP, 


2. Proclamation 374 noong Disyembre 5, 2017 na nagdedeklarang mga “terorista” ang mga 
rebolusyonaryong organisasyon ng CPP-NPA-NDEFP, 


3. Executive Order No. 70 na nagmimilitarisa sa gubyernong sibilyan sa pamamagitan ng 
National Task Force to End Local Communist Armed Conflict at ng whole-of-nation approach na 
inilabas niya noong Disyembre 4, 2018, 


4. Panghuli, pag-atras sa proscription sa CPP-NPA bilang mga teroristang organisasyon 
alinsunod sa RA 9372 o Human Security Act of 2007 na nakasampa sa mababang korte. 

Wala na ring silbi ang Office of the Presidential Adviser on the Peace Processes (OPAPP) na 
pinamumugaran ngayon ng mga dating opisyal ng miltar at pulis at kasalukuyang pinamumunuan 
ng retiradong si General Carlito Galvez na dating hepe ng AFP. Si General Galvez ang isa sa 
masugid na mga gabinete ni Duterte, kasama sina Lorenzana, Esperon at Aro, na lantarang 
tumututol sa muling pagbubukas ng usapang pangkapayapaan sa NDFP. 


Sa harap ng lubusang pagtalikod at kawalan ng sinseridad ng gubyernong Duterte na pumasok 
sa isang seryosong usapang pangkapayaan sa NDFP, walang ibang dapat gawin ang 
rebolusyonaryong kilusan at mamamayang Pilipino kundi ang lalong palawakin at paigtingin ang 
pakikidigmang gerilya sa buong kapuluan. Mag-ipon ng panibagong lakas sa pamamagitan ng 
pagpapaigting ng mga pakikibakang masa kapwa sa kanayunan at kalunsuran sa paraang armado at 
di-armado, hayag at lihim, ligal at iligal at mag-antay sa pakikipag-usap ng NDFP sa panibagong 
gubyernong papalit sa pasistang rehimeng US-Duterte bago o pagkatapos ng kanyang 
panunungkulan sa Hunyo 30, 2022. 

Ano ang pambansang industriyalisasyon na 
isinusulong ng NDFP? Paano nito itinataguyod ang 
pangangalaga sa kapaligiran? 


TOMO 40 BLG 2, PEBRERO 2020 


| kraaiakn ang Comprehensive Agreement on Socio-Economic Reforms (CASER) bilang 
pinakapuso ng negosasyong pangkapayapaan dahil direktang kinukumpronta nito ang 
malalim na dahilan ng mga panlipunang ligalig at pang-ekonomiyang problema (kawalan 

ng lupa, matinding pyudal at malapyudal na pagsasamantala sa mga magsasaka at ng 
atrasado at pre-industriyal na ekonomya) na siyang pinag-ugatan ng armadong tunggalian 

sa bansa. Matatag ang paniniwala ng NDFP na makakamit lamang ang makatarungan at 
pangmatagalang kapayapaan kung malulutas ang dahilan at ugat ng armadong tunggalian sa 
bansa. 


May dalawang pinakamahalagang komponente ang CASER: ang usapin ng pambansang 
industralisasyon at tunay na reporma sa lupa. Ang tunay na reporma sa lupa at pagpapaunlad ng 
agrikultura ang nagsisilbing base ng pambansang industralisasyon at pagpapaunlad ng ekonomiya. 
Hindi magtatagumpay ang pambansang industralisasyon kung walang tunay na repormang 
agraryo at kaunlaran sa kanayunan. Layunin ng pambansang industralisasyon na matugunan ang 
pangangailangan ng mamamayan, magbigay ng disenteng hanapbuhay at seguridad sa trabaho, sapat 
na sahod at maunlad na ekonomiyang patuloy na lumalawak para tugunan ang pangangailangan ng 
mamamayan at lipunan. 


Ganundin, ipinaglalaban ng NDFP ang pagtatanggol sa pambansang patrimonya at pangangalaga 
ng kapaligiran mula sa pagsasamantala, pandarambong at pangwawasak ng mga minahan at mga 
anti-mamamayang proyekto ng reaksyunaryong estado. Nilalabanan ang anumang proyekto na 
mapaminsala sa kalikasan at pangunahing nagtataboy sa mga magsasaka at katutubo mula sa kanilang 
lupang sinasaka at pinanggagalingan ng kabuhayan. Malinaw sa CASER ang mga probisyon na 
nangangalaga sa kapaligiran at likas na yaman ng bansa, kumikilala at nagkakaloob ng proteksyon 
sa mga lupaing ninuno, nagpapatupad ng responsableng paraan ng pagmimina at pangunahing 
pinaglilingkod ang industriya ng pagmimina sa pambansang industriyalisasyon at sa pagpapaunlad ng 
buong ekonomiya ng bansa. 


Pinaninindigan ng NDFP na ang lahat ng rekursong itinuturing na pampublikong pag-aari, 
kabilang ang lupa, tubig, mga mineral, potensyal na panggagalingan ng enerhiya, mga kagubatan, 
wildlife, flora and fauna ay hindi maaaring ariin ng isang indibidwal, korporasyon o isapribado. Lalong 
hindi maaaring ipagbili o paupahan sa mga dayuhan ang mga naturang yaman sa lupaing publiko. Sa 
kabilang banda nirerespeto ng NDFP ang mga lehitimong interes ng mga setler sa kanilang lupang 
binungkal at ng mga pambansang minorya sa kanilang mga lupaing ninuno. 


Ang pagbabasura sa Mining Act of 1995 at pagtatanggol sa kalikasan at kapaligiran 


Sa balangkas ng CASER, ipinaglalaban ng NDFP na dapat lahat ng pagmimina sa bansa ay nasa 
mahigpit na kontrol ng estado. Nireregularisa upang matiyak na naisasagawa sa loob ng bansa ang 
pagpoproseso ng mga naminang mineral ores maging hanggang sa ikalawa at ikatlong baitang ng 
produksyong industriyal. Dapat pag-aari ng estado ang malalaki at estratehikong minahan sa bansa 

na nakatuon sa pagmimina ng mga ores at bakal, ginto, pilak, tanso, langis, natural gas, kemikal at iba 
pang mahahalagang mineral para pagsilbihin sa pambansang industriyalisasyon at pagpapaunlad ng 
ekonomiya. Sisiguruhin na ang mga kumpanya sa pagmimina ay may mga tuntunin na gumagarantiya 
na napangangalagaan ang kapaligiran, may pinatutupad na panlipunang kumpensasyon at 
nagsasagawa ng demokratikong konsultasyon sa taumbayan. 


Kaya mahigpit na nilalabanan at ipinapanawagan ng NDFP ang pagbabasura sa Mining Act of 
1995 ng GRP dahil malaya nitong ibinubukas ang pambansang patrimonya sa walang pakundangang 
pagpiga, pagsasamantala at pandarambong ng mga dayuhang namumuhunan sa industriya ng 
pagmimina kasabwat ang mga lokal na malalaking burgesya-komprador. Ang Mining Act of 1995 
ang pangunahing dahilan sa malawakang pagkasira ng mga bundok at kagubatan dahil sa open-pit 
mining. Ito rin ang dahilan ng pagkasira ng kapaligiran dahil sa pagtapon at pagtagas ng nakalalasong 
kemikal mula sa mga minahan na nagbunga ng pinsala sa agrikultura at panganib sa kalusugan ng 
mamamayan. 


Ang malawak na pagkasira ng kabundukan, kagubatan at kapaligiran dulot ng Mining Act of 1995 
ay nag-ambag sa nangyaring mga mayor na sakuna at kalamidad sa bansa na kumitil ng libo-libong 
buhay ng mamamayang Pilipino. 


Higit sa lahat, ang Mining Act of 1995 ay nagdulot ng malawakang dislokasyon at nagtataboy sa 
mga magsasaka at katutubo mula sa kanilang mga binubungkal na lupa at lupaing ninuno. 


Sa balangkas ng CASER, mahigpit ding ipagbabawal ang komersyal na pagtotroso hangga't 
hindi naaabot ang sapat na lawak ng kagubatan na patuloy na pinagyayaman ng bansa. Lahat 
ng pagtotroso ay para lang at nakareserba sa mga Pilipino. Magpapatupad ng mga programa sa 
pangangasiwa at rehabilitasyon ng kagubatan kabilang ang malawakang pagtatanim ng mga puno 
upang mapanumbalik at mapagyaman muli ang mga nakalbo at nasirang kagubatan ng bansa. Ang 
kagubatan ay magsisilbing watershed at pipigil sa pagkakaroon ng mga pagbaha at pagguho ng lupa. 
Ang Pambansang Industralisasyon at mga radikal na hakbang para maisakatuparan ito 

Para sa NDFP, ang Pambansang Industralisasyon ay proseso ng pagtatatag at pagpapaunlad ng iba't 
ibang antas at uri ng mga industriya na siyang inaasahang magpapasigla sa ekonomiya at tutustos sa mga 
pang-ekonomikong pangangailangan ng bansa. Tutugon sa lahat ng pangangailangan ng mamamayan 
sa pagkain, damit, tirahan, serbisyo at itatransporma ang ekonomiya mula sa pagiging atrasado at pre- 
industriyal tungong maunlad at industriyalisado. Nangangahulugan din ito ng radikal na pagbabaklas 
ng kasalukuyang kolonyal na padron ng pamumuhunan, produksyon at kalakalan sa bansa. Kailangang 
baguhin ang kasalukuyang sistemang pang-ekonomiya na pangunahing nakabatay sa: 


i. Pagluluwas ng hilaw na materyales na likha ng agrikultura at pagmimina. 
ii. Pag-aangkat ng mga yaring produkto at kapital. 


iii. Muling pagluluwas ng mga angkat na produktong muling inasembol o muling inempake na 
mga produktong may mababang halagang idinagdag (low-value added) 


Para maging industriyalisado at maunlad na ekonomiya ang bansa, kailangang itatag ang sistema 
sa ekonomiyang umaasa-sa-sarili. Nangangahulugan ito ng: 


i. Pagpapatupad ng reporma sa lupa at pagmemekanisa ng produksyong agrikultural, 


ii. Pagtatatag ng mga pabrika at empresa sa iba't ibang antas (magaan, katamtaman at mabibigat) 
at sektor, 


iti. Pagbuhos ng rekurso sa pananaliksik, pagpapaunlad ng siyensya at teknolohiya at kagamitan 
sa produksyon. 

Kailangan wakasan din ang pag-iral ng mga patakarang neoliberal sa ekonomiya ng bansa 
na umaalinsunod sa dikta ng malalaking bansa partikular ng imperyalistang Estados Unidos. 
Ipawalambisa ang mga kasunduan sa World Trade Organization (WTO), Asia Pacific Economic 
Cooperation (APEC) at Association of Southeast Asian Nations at iba pang bilateral agreements 
tulad ng sa Japan at China. Pinapanatili ng mga kasunduang ito ang malakolonyal at malapyudal 
na kaayusan ng ating ekonomiya na pangunahing umaasa sa dayuhang pamumuhunan at utang, 
ginagawang tagaluwas ng mga hilaw na materyales at sangkap at pangunahing nakasalig sa 
importasyon ng mga yaring produkto. Ang ekonomiyang nakabatay sa pagluluwas ng hilaw na 
materyales ang nagbukas ng daan upang ang mga likas na yaman ng bansa ay ilagay sa kontrol 
at pandarambong ng mga dayuhang monopolyo kapitalista, malalaking burgesya-komprador at 
burukrata-kapitalista. 


Kailangang puspusang wakasan ang mga sagkang nabanggit sa unahan upang maisakatuparan 
ang tunay na reporma sa lupa at pag-unlad ng kanayunan at sumulong ang pambansang 
industriyalisasyon at pagpapaunlad ng ekonomiya ng bansa. 

Ano ang mga programa sa kalusugan ng 
rebolusyonaryong kilusan? 


KALATAS, TOMO 40 BLG 4, ABRIL 2020 


Mt ang pagpapahalaga ng rebolusyonaryong kilusan sa pangangalaga sa kalusugan 
at pagtugon sa pangangailangang medikal ng masang pinaglilingkuran nito. 
Prebensyon o pag-iwas sa pagkakasakit ang pangunahing nilalayon ng mga gawain at 
serbisyong medikal ng rebolusyonaryong kilusan. Pamalagian ang paghahanap nito ng mga 
paraan para maipagkaloob ang kinakailangang atensyon at serbisyong medikal at nararapat 
na pangangalaga sa mga nagkakasakit nating kababayan. 


Nilalaman ng itinutulak na panukala ng National Democratic Front of the Philippines (NDFP) 
na Comprehensive Agreement on Socio Economic Reform (CASER) sa usapang pangkapayapaan 
nito sa Government of the Republic of the Philippines (GRP) ang sumusunod na pangkalahatang 
balangkas ng programa sa kalusugan ng rebolusyonaryong kilusan: 


1. Palalawakin at pauunlarin ang pampublikong sistemang pangkalusugan, 


2. Ipatutupad ang isang komprehensibong sistemang pangkalusugan at pangangalagang 
medikal sa bansa, 


3. Magkakaloob ng libre at subsidyo sa mga serbisyong medikal at mga gamot, 


4. Agarang ipahihinto ang patakaran sa pribatisasyon ng mga pampublikong ospital at 
serbisyong pangkalusugan at babaligtarin ang mga naunang desisyon sa pribatisasyon, at, 


5. Pangunahing bibigyan ng pansin ang prebensyon, mahusay na nutrisyon at pagpaplano sa 
pamilya. 


Ganunpaman, magkakaroon lamang ito ng kaganapan sa panahon ng tagumpay ng 
demokratikong rebolusyon ng bayan (DRB) at sa kasunod na sosyalistang rebolusyon at konstruksyon. 


Habang nasa proseso ng pagsusulong ng demokratikong rebolusyon ng bayan, patuloy na 
isinasagawa ng rebolusyonaryong kilusan ang sumusunod na mga gawain at tungkuling medikal: 


1. Pagbubuo at pagpaparami ng mga grupo at komite sa kalusugan sa hanay ng 
rebolusyonaryong organisasyong masa bilang mahigpit na katuwang ng mga opisyal medikal at 
grupong medikal ng NPA sa pagtupad sa mga tungkulin at gawaing medikal sa saklaw ng mga sona 
at larangang gerilya nito, 


2. Pagsasagawa ng malawakang edukasyon sa masa hinggil sa wastong pangangalaga sa 
kalusugan at kahalagahan ng mga kampanyang pangkalusugan sa pamamagitan ng Pambansang 
Demokratikong Paaralan (PADEPA) 


3. Pagsasagawa ng iba't ibang antas na pagsasanay sa medikal sa ilang piling kasapi ng grupo 
at komite sa kalusugan para makabuo ng kwerpo ng mga rebolusyonaryong manggagawang 
pangkalusugan sa baryo. Ang mga isinasasagawang pagsasanay ay kaugnay sa mga pang-unang 
lunas (first-aid), akupangtura, batayang kaalamang pang-medikal, pagkilala sa iba't ibang sintomas 
ng sakit, pagtukoy sa iba't ibang halamang gamot, paggagawa ng mga herbal na gamot, mga 
pamamaraan sa pangangalaga sa mga maysakit, psycho counselling and therapy at iba pa, 

4. Pana-panahong paglulunsad ng mga klinikang bayan sa loob ng ilang magkakalapit na 
barangay kasama ang ilang mga doktor, nars at iba pang manggagawang pangkalusugan mula 
sa Makabayang Samahang Pangkalusugan (MASAPA). Isinasagawa ang pagkilala sa uri ng 
karamdaman (diagnosis) at pamamahagi ng libreng gamot sa mga masusuring may karamdaman at 
maging sa dati nang may iniindang karamdaman, 


5. Katuwang ang MASAPA, naglulunsad sa hanay ng mga opisyal medikal ng NPA ng Batayan, 
Intermedya at Abanteng Pagsasanay Medikal, 


6. Pana-panahong nagsasagawa ng mga kampanya sa kalinisan at sanitasyon. Tinuturuan 
ang masa sa paggawa ng mga balon at iba pang mapagkukunan ng malinis na tubig, paggagawa ng 
alkantarilya (sewerage system) para sa mga gagawing palikuran at kubeta at ganundin sa magiging 
daluyan ng dumi ng mga alagang hayop, at, 


7. Malawakang pagtatanim ng mga halamang gamot, gulay at prutas. 
Ilang tala sa programang pangkalusugan sa China at Cuba 


Sa Cuba, ang resyo ay 1 doctor sa kada 155 pasyente. Ang bansang Cuba ang nangunguna 
sa buong mundo sa usapin ng mahusay na pangangalaga ng kalusugan ng kanilang mamamayan. 
Tinitiyak ng pamahalaang Cuba na may sapat na bilang ng mga ospital at klinika ang kanilang 
bansa para tumugon sa pangangailangang medikal ng mga mamamayang Cubano. Pangunahing 
pinatatakbo ng gubyerno ng Cuba ang sistema sa pangangalaga ng kalusugan ng mamamayan at 
hindi sa pribado. Libre ang pag-aral ng medisina sa Cuba. 


Dahil mayroon silang sarplas ng mga doktor at iba pang manggagawang pangkalusugan ay 
nagagawa pa nilang magpadala ng mga brigadang pangkalusugan upang magsagawa ng health 
missions sa 75 na bansa na umaabot sa 40,000 health professionals ang imbwelto. 


Samantala sa China, sa panahon ng Great Leap Forward, binandera ni Kasamang Mao ang 
islogan na “Kalusugan para sa Masa” at pinuna ang burgesyang patakaran na nagpapabaya sa 
kalusugan at pangangailangang medikal ng masa. Ayon kay Mao, “Ang pagpapaunlad ng kalusugan 
ng mga magsasaka ay integral na bahagi sa pagtataas ng produksyong agrikultural ng bansa.” Isang 
mayor na hakbang na isinagawa ang malawakang kampanya laban sa mga nakahahawang sakit. 
Libong manggagawa ang sinanay at pinadala sa kanayunan para magsagawa ng mga pagsusuri at 
panggagamot lalo na sa mga magsasakang tinamaan ng sakit na schistosomiasis - sakit na sanhi ng 
parasito na nasa mga suso at matatagpuan sa mga sapa at ilog. 


Dahil sa panawagang “Kalusugan para sa Masa”, lahat ng gawaing pangkalusugan ay nagdiin sa 
kanayunan. Lumitaw ang mga kadreng pangkalusugan na tinaguriang mga “barefoot doctors”. Mula 
sila sa libong kabataang magsasaka na pinili at isinailalim sa pagsasanay sa loob ng 3-6 na buwan sa 
anatomy, bacteriology, diagnosing diseases, accupuncture, prescribing traditional medicines, at maternal and 
infant care. Dahil naroon mismo sa kanayunan ang mga nasanay na manggagawang pangkalusugan, 
madali nang naipagkakaloob sa masang magsasaka ang mga batayang pangangalaga sa kanilang 
kalusugan, pang-unang lunas, pagbabakuna at malawakang edukasyon. Subalit noong 1970, 
tinanggal ng WHO ang China bilang modelo sa usapin ng rural health care at bilang alternatibong 
modelo sa Kanluraning estilo ng pangangalagang pangkalusugan. 


Sa modelo ng mga barefoot doctors sa China sa panahon ni Mao hinubog ng Partido Komunista 
ng Pilipinas ang mga medik ng NPA. Bawat yunit ng NPA ay may medik na pinangungunahan ang 
pagbubuo ng mga grupo at komite sa kalusugan sa hanay ng mga rebolusyonaryong organisasyong 
masa. Ang mga yunit ng hukbo mismo katulong ang mga komite sa kalusugan sa mga lokalidad ang 
nasa unahan ng paghahatid ng serbisyong medikal sa hanay ng masang magsasaka at iba pang api't 
pinagsasamantalahang uri sa kanayunan. 

Bilang pagtatapos, tulad sa nabanggit sa unahan, sa panahon ng tagumpay ng DRB at ang 
kagyat na kasunod nitong sosyalitang rebolusyon at konstruksyon, lubusang mararanasan ng 
sambayanang Pilipino ang tunay na kalayaan at demokrasya, kaunlarang panlipunan, maunlad na 
serbisyong pangkalusugan at mahusay na pangangalaga sa kalusugan ng bawat Pilipino batay sa 
isang kumprehensibong pangkalusugan sistemang at pangangalagang medikal mula sa 
rebolusyonaryong gubyernong nasa kapangyarihan. 

Paano matatamo ng mamamayang anakpawis ang 
kanilang mga demokratikong karapatan? 


TOMO 42 BLG 5, MAYO 2020 


S a isang malakolonyal at malapyudal na lipunang tulad ng Pilipinas, niyuyurakan at 
paulit-ulit na tinatapakan ang mga demokratikong karapatan ng mamamayan dahil 
ito'y sagka sa interes at naisin ng mga naghaharing-uring panginoong maylupa, malalaking 
burgesya kumprador at mga amo nilang imperyalista. 


Sa ilalim ng kasalukuyang pasistang rehimeng US-Duterte, dinaranas ng mamamayan ang 
pinakamabibigat na pasakit. Punyal na tumatarak sa kanilang dibdib at sikmura ang mga anti- 
mamamayang patakaran ni Duterte. Pinakamasahol ang kalagayan ngayon ng mga Pilipino sa gitna 
ng pandemyang COVID-19 kung saan matapos isapanganib ng rehimen ang kalusugan ng buong 
bansa ay pinahigpit niya ang paggamit sa kamay-na-bakal laban sa mamamayan. Sa tabing ng 
pagsasaalang-alang sa kapakanan ng bayan, sistematikong ipinatanggap ng rehimen sa mamamayan 
na sumang-ayon na lamang kahit pa nasagkaan na ang natitirang demokratikong karapatan nila. 
Ang masahol pa, sinumang umalma rito ay kakasuhan pa't ikukulong. 


Kaya naman malalim ang pagnanais ng mamamayang Pilipino na tamasahin ang kanilang 
mga demokratikong karapatan at ipaglaban ang kanilang mga demokratikong adhikain at mithiin. 
Nakaugat ito sa malaon nang pagsasamantala at pang-aaping ipinataw sa kanila ng mga lokal at 
dayong naghaharing-uri. 


Sa kasaysayan, ipinamalas ng manggagawa at magsasakang Pilipino ang kanilang maka- 
pangyarihang lakas para igiit at tamasahin ang kanilang mga karapatang ipinagkakait sa kanila. 
Inoorganisa nila ang kanilang sarili sa iba't ibang mga organisasyon, samahan at mga unyon, 
nakikipagkaisa sila sa iba pang aping uri at sektor at sama-samang lumalaban para rito. Sa buong 
daigdig, nagawang maipaglaban ng uring manggagawang mapaikli hanggang 8-oras kada araw 
ang pagtatrabaho mula sa dating 16, 12 at 10 oras. Pinagbayaran ito ng dugo at pawis ng mga 
manggagawang magiting na nakibaka kahit na humarap sila sa matinding pandarahas ng mga 
estadong burgis. 


Sa Pilipinas, kagyat na pagdating ng mga kolonyalistang Espanyol sa bansa noong ika-16 na 
siglo, inilunsad ng mga magsasaka sa iba't ibang bahagi ng bansa ang mahigit sa 200 pag-aalsa laban 
sa polo at tributo at iba pang paglabag sa kanilang mga karapatang sibil at laban sa kolonyalismo. 
Samantala, sing-aga pa ng 1861, nagsimulang magtayo ng asosasyon ang mga manggagawa para sa 
mutwal na pagtutulungan at benepisyo na humantong sa Cavite Mutiny noong 1872. Magkasanib- 
pwersa ang mga manggagawa at magsasakang Pilipino na nagsilbing bag-as ng kilusan para sa 
pambansang pagpapalaya ng Rebolusyong 1896. Hanggang sa digmaang Pilipino-Amerikano 
noong 1899 hanggang 1902 ay naglulunsad ng welga ang mga manggagawa sa imprenta para 
iprotesta ang panggigipit ng mga foreman at para sa mas mahusay na kondisyon sa pagtatrabaho 
at laban sa agresyon at kolonyalismo ng US. Sa panahong ito itinatag ang Union Impresores de 
Filipinas, ang kauna-unahang unyon ng mga manggagawa sa bansa, na sinundan ng pagtatayo 
ng kauna-unahang pederasyon, ang Union Obrera Democratica na naging panimulang bag-as sa 
pamumuno sa kilusang paggawa sa buong bansa. 

Ang pakikibaka ng mga nakaraang henerasyon ng mga Pilipino ang gumapi sa kolonyalismong 
Espanyol at US at nagwakas sa okupasyon ng mga pasistang Hapon. Inspirasyon din ito sa 
nagpapatuloy na laban sa imperyalismong US at mga alipures nito hanggang kasalukuyan. 


Tuluy-tuloy na nagbubuo ang mga manggagawa ng unyon para isulong ang kanilang mga 
pang-ekonomyang interes tulad ng pagbibigay ng makatarungan at nakabubuhay na sahod, 
mga benepisyo, kaseguruhan sa trabaho at maayos na kalagayan sa loob ng pabrika. Ganundin, 
ipinaglalaban at pinangangalagaan nila ang mga nakamit na tagumpay sa gitna ng tusong 
pagmamaniobra ng imperyalismo sa pamamagitan ng neoliberalismo. Hindi sila nagpapalimita 
sa mga tipo ng pakikibakang ipinahihintulot ng batas at naglulunsad ng iba't ibang anyo ng 
paglaban. Sa paglaki ng bilang ng mga manggagawang kontraktwal sa ilalim ng neoliberal na 
patakaran, napangibabawan ng uring manggagawa ang mga restriksyon sa pagsapi nila sa unyon sa 
pamamagitan ng iba pang anyo ng mga organisasyong nagtataguyod ng kanilang mga karapatan at 
sa balangkas ng pagwawakas sa kontraktwalisasyon. 


Sa kanilang mahabang pakikibaka, namalas ng Pilipinong anakpawis na hindi nila basta 
tatamasahin ang kanilang mga karapatan, o magiging panandalian lamang ang kanilang 
mga tagumpay kung hindi ito nakasanib sa pakikibaka ng buong bayan para sa pambansang 
pagpapalaya. Naging mulat ang mga manggagawa na dapat mahigpit na nakakawing ang pakikibaka 
ng kanilang uri sa antipyudal na pakikibaka sa kanayunan at itinataas sa anti-imperyalistang 
pakikibaka. Sa kabilang panig, natutunan na rin ng masang magsasaka ang pag-aangat ng kanilang 
pakikibaka sa anti-imperyalistang linyang kaisa ang uring manggagawa at iba pang inaaping uri. 


Kung gayon, lumalahok sila sa rebolusyonaryong pakikibaka ng bayan para kamtin ang 
pambansang kalayaan at demokrasya. Nagsasanib-pwersa ang uring manggagawa at magsasaka 
para buuin ang saligang alyansa ng rebolusyonaryong Pilipino. Itinayo nila ang Partido Komunista 
ng Pilipinas na ginagabayan ng Marxismo-Leninismo-Maoismo, ang unibersal na teoryang gabay 
ng uring manggagawa sa buong daigdig para ibagsak ang kasalukuyang mapang-aping sistema 
at itatag ang kanilang estado. Sa pamumuno ng Partido, itinayo nila ang Bagong Hukbong Bayan 
na mayorya'y nagmula sa uring magsasaka, bilang pangunahing instrumento para tupdin ang 
istorikong misyong ito, sa Pilipinas at sa hinaharap ay sa buong daigdig. 


Tanging ang rebolusyon ng uring anakpawis kasama ang iba pang inaaping uri sa pamumuno 
ng Partido Komunista ng Pilipinas ang magbibigay ng katiyakan na kanilang tatamasahin 
ang kanilang mga demokratikong karapatan at interes. Sa pagtatagumpay ng demokratikong 
rebolusyong bayan maitatatag ang demokratikong gobyernong bayan na gagarantiya at magtitiyak 
na tatamasahin ng lahat ng uri at sektor ng lipunan ang kanilang mga karapatang sibil, pang- 
ekonomya, pampulitika, at pangkultura. Sa pagtatagumpay ng rebolusyon, ganap na lalaya 
ang mamamayan sa imperyalistang pananakop, lalaya sila mula sa makauring pagsasamantala, 
itataguyod ang indibidwal na kalayaan at pampublikong partisipasyon ng lahat sa anumang usapin, 
laluna iyong may kaugnayan sa kanilang panlipunang kagalingan. 


Matapos ang pagtatagumpay ng demokratikong rebolusyong bayan, pangungunahan ng 
uring anakpawis, laluna ng uring manggagawa, sa pamamagitan ng itatatag na estado ng bayan 
ang sosyalistang rebolusyong magtitiyak na iiral ang tunay na demokrasya, ang demokrasya ng 
mayorya ng mamamayang Pilipino na nakatuntong sa pambansang kalayaan at pagsasarili. Tuluy- 
tuloy na isusulong at itataguyod ng uring anakpawis sa pamamagitan ng PKP at estado ng bayan 
ang demokratikong karapatan at interes ng mamamayang Pilipino. Malinaw itong nakasaad sa 
10-puntong programa ng PKP sa kanyang pambansa-demokratikong rebolusyon at 12-puntong 
programa ng NDFP. 

Habang hindi pa nakakamit ang ganap na kalayaan ng Pilipinas, hakbang-hakbang na itinatayo 
sa iba't ibang antas at saklaw ang mga organo ng demokratikong kapangyarihang pampulitika ng 
mamamayan para tiyaking tinatamasa ng mamamayan---anumang uri, kasarian, lahi, paniniwala at 
relihiyon---ang kanyang mga demokratikong karapatan. 

Ano ang ambag ng rebolusyong Pilipino sa 
pandaigdigang pakikibaka laban sa imperyalismo? 


TOMO 40 BLG 6, HUNYO 2020 


Ar pakikibaka laban sa imperyalismo ay isang pakikibaka para sa sariling pagpapasya 
ng mga bayang api't pinagsasamantalahan ng pandaigdig na sistemang kapitalismo. 
Bawat matagumpay na rebolusyon para sa pambansang pagpapalaya at sosyalismo ay 
lumalagot sa tanikala at kapangyarihan ng imperyalismo sa buong daigdig. 


Ang demokratikong rebolusyon ng bayan (DRB) na isinusulong sa Pilipinas ay anti-imperyalista, 
anti-pyudal at anti-burukratakapitalista. Naglalayon itong ibagsak ang malakolonya at malapyudal 
na lipunang Pilipino na siyang dahilan kung bakit lugmok sa kahirapan at pang-aapi ang malawak 
na sambayanang Pilipino. Isang pakikibaka para sa pambansang kalayaan mula sa dominasyon ng 
imperyalismo at nagpapalaya sa uring manggagawa, magsasaka at iba pang demokratikong uri't sektor 
mula sa katutubong pyudalismo at burukrata- kapitalismo. 


Hangad ng rebolusyong Pilipino na tapusin ang paghahari ng imperyalismong US sa bansa 
at bahagi ito ng pakikibaka ng mga manggagawa at inaaping mamamayan ng daigdig laban sa 
imperyalismo. Hindi natin mararating ang sosyalistang bukas hanggang nakakubabaw ang 
imperyalismo sa lipunang Pilipino. 


Ang tagumpay ng DRB Pilipinas ay tagumpay ng pandaigidigang kilusang proletaryo laban sa 
imperyalismo at iba pang uri ng reaksyon. Sa tagumpay ng DRB kasabay na pinuputol ang isang 
mahinang kawing ng kadena ng Imperyalismo sa daigdig. 


Habang binabagtas ng rebolusyong Pilipino ang daan tungo sa tagumpay, puspusang lalabanan 
at tutulan ng mga rebolusyonaryong pwersa ang mga imperyalistang pakana na nagpapahirap sa 
mamamayan. Sa Pilipinas, ang rebolusyonaryong kilusan ang pinakakonsistente at pinakamatatag na 
boses na nagtatanggol sa pambansang soberanya laban sa pagyurak ng imperyalismong US at China. 
Malinaw ito sa pahayag ng rebolusyonaryong kilusan na hindi nagpaloko sa kunwang pagbabasura ni 
Duterte sa Visiting Forces Agreement nitong taon. Matalas ding pumosisyon ang rebolusyonaryong 
kilusan laban sa pagsuko ng rehimeng Duterte sa China na pakinabangan ang likas na yaman ng bansa 
sa exclusive economic zone ng Pilipinas sa West Philippine Sea bilang kapalit ng bilyun-bilyong pautang 
para pondohan ang bulok na programang Build, Build, Build. 


Aktibo rin ang rebolusyonaryong kilusan sa paglalantad at pagkundena sa pandarambong ng 
mga imperyalistang kapangyarihan at ng mga higanteng monopolyo- kapitalista sa pambansang 
ekonomya at pwersang paggawa ng Pilipinas at iba pang malakolonyang bayan. Malaon nang 
nanindigan ang kilusan kontra sa mga instrumento ng imperyalismo tulad ng International 
Monetary Fund, World Bank at mga rehiyonal na asosasyon tulad ng APEC at ASEAN na walang 
ibang layunin kundi ipataw ang interes ng imperyalismo sa mahihirap na bayan at lubusin 
ang pagsasamantala sa mga manggagawa. Wala ring takot na kinukundena at isinasakdal ng 
mga rebolusyonaryong PilipinosapamamagitanngPartido Komunista ng Pilipinas (PKP) at 
National Democratic Front of the Philippines (NDFP) ang US at iba pang imperyalistang bayan 
na naglulunsad ng madudugong gera na kumikitil at sumisira sa buhay ng milyun-milyong 
mamamayan. Tampok rito ang mga gera sa Middle East, Central Asia at North Africa na pawang 
mayaman sa rekursong langis gayundin ang mga ginagawang panggigipit at pananalakay sa mga 

anti-imperyalistang bansa tulad ng North Korea, Iran, Venezuela at Cuba at sa mga kilusan para sa 
sariling pagpapasya tulad ng sa Palestine at Kurds. Nakiisa rin ang mga rebolusyonaryong pwersa sa 
pagkundena sa pang-uupat ng gera ng US sa ginawa nitong pagpatay sa kumander ng Iranian Quds 
Force na si Qassem Soleimani nitong Enero 2020. 


Masigla at marubdob ang pakikibakang anti-imperyalista sa Pilipinas sa pangunguna ng 
rebolusyonaryong kilusan. Mainit nitong sinusuportahan ang mga pagkilos sa iba't ibang bayan, 
kabilang na ang pumutok na malalaking protesta sa US, Chile, Guam, France, at Hongkong. Ang 
mga protestang ito'y tumutuligsa sa neoliberalismo, rasismo, xenophobia, pasismo, gerang agresyon at 
neokolonyalismo. 


Ngayong panahon ng pandemyang COVID-19, nakikiisa ang rebolusyonaryong kilusan sa 
Pilipinas sa pandaigdigang panawagan na sama-samang harapin ang pandemya. Mariin nitong 
itinatakwil ang mga imperyalistang bayan sa kanilang pananagutan sa paglaganap ng COVID-19 
sa mundo at pagkundena sa kanilang mga maniobra upang samantalahin ang paghihirap ng 
mamamayan para pagkakitaan ng limpak-limpak na tubo ang mga gamot at iba pang kagamitang 
medikal na ibinabagsak sa mahihirap na bansa. 


Kasabay nito'y masigasig ang PKP at rebolusyonaryong kilusan sa pakikipag-ugnayan sa iba 
pang aping mamamayan at bayan na lumalaban sa imperyalismo at nakikibaka para sa pambansang 
pagpapalaya at sariling pagpapasya. Tangan ang prinsipyo ng kasarinlan, pagkakapantay-pantay 
at hindi pangingialam sa mga internal na usaping pambansa, nagawa nating makipagkaibigan at 
makipagkaisa sa mamamayan ng mga bayan sa Europa, Hilagang Amerika, Latin America, Asya- 
Pasipiko at Africa na lumalaban sa imperyalismo. Sa ilang mauunlad na ugnayan, nakikipagpalitan 
ang Partido at NDFP ng mga aral at karanasan sa paglulunsad ng digmang bayan upang itulak ang 
pagtatayo ng kanilang sariling hukbong mapagpalaya. 


Ang NDFP sa pamamagitan ng International Dapartment nito ay puspusan ang ginagawang 
pakikipag-ugnayan at pakikipagtulungan sa iba't ibang grupo, partido, institusyon at mga anti- 
imperyalistang organisasyon at kilusan para ibayong palakasin at patatagin ang ugnayan at tulungan sa 
balangkas ng pormal at di pormal na nagkakaisang prente laban sa imperyalismo. Pinangungunahan 
ng NDFP ang mga pagtitipon para magpalitan ng karanasan sa pakikibaka laban sa kani-kanilang 
naghahari at nagsasamantalang uri sa mga bansang kolonya at malakolonya na mayroong nakatayong 
kilusang mapagpalaya. Aktibo ang NDFP sa paglulunsad ng mga kampanya, pakikibaka at paglahok 
sa bilateral at multilateral na mga kumperensya. 


Upang matupad ang mga gawaing ito, patuloy ang rebolusyonaryong kilusan sa pag-oorganisa 
at pagpapakilos sa kababayang Pilipino sa ibayong dagat laluna ang mga nasa imperyalistang bayan. 
Kabilang sila sa migranteng mamamayan na itinulak ng malubhang krisis pang-ekonomya at mga 
digmaang agresyon na mangibang-bayan. Mahalaga ang kanilang papel sa pag-uugnay ng mga 
pakikibaka ng iba't bang mamamayan at pagpapaunlad ng suporta at simpatya mula sa labas ng bansa 
para sa rebolusyong Pilipino. 


Samantala, mahalagang banggitin ang pagsisikap ng mga makabayan at progresibong 
organisasyon sa Pilipinas na lumahok sa pandaigdigang kilusang anti-imperyalista para isanib ang 
sariling lakas nito sa iba pang grupo at organisasyon sa daigidig na nakikibaka sa imperyalismo at iba 
pang uri ng reaksyon laban sa mga manggagawa at inaaping mamamayan sa daigdig. Mula sa pahayag 
ni Kasamang Jose Maria Sison, Chief Political Consultant ng NDFP at kasalukuyang chairman emeritus 
ng International League of People's Struggle (ILPS) na patuloy na lumalakas at lumalawak ang ILPS 
bilang kalipunan ng iba't ibang anti-imperyalistang organisasyon sa daigdig. 


Mahalaga ang ginagampanang papel ng mga progresibong organisasyon sa bansa sa pagbubuo, 
pagpapalawak at pagpapalakas ng anti- imperyalistang nagkakaisang prente sa daigdig. Ang mga 

pakikibakang anti-imperyalista, anti-pasista at anti-pyudal ng mga progresibong organisasyon sa bansa 
ang nagsisilbing inspirasyon ng iba pang kilusang anti-imperyalistang organisasyon sa iba't ibang sulok 
ng daigdig. 


Nasa panahon ang rebolusyong Pilipino na muling nagpapanibagong- sigla ang pandaigdig na 
rebolusyong proletaryo laban sa imperyalismo at para sa sosyalismo. Magkaugnay ang ating mga 
pagsisikap at kapwa nagsisilbi sa pagkakamit ng mga naiipong maliliit tungo sa ganap na tagumpay. 
Bawat hakbang pasulong ng rebolusyong Pilipino ay bigwas sa imperyalismo bilang numero unong 
komun na kaaway ng sangkatauhan. Ang mga sama-samang pagkilos ng mga manggagawa't 
mamamayan sa mga kapitalista at mahihirap na bansa laban sa imperyalismo ay magpapalakas sa mga 
kilusan para sa pambansang pagpapalaya at sariling pagpapasya sa mga mahihirap na bansa at para sa 
sosyalismo. Lahat ng ito'y mag-aambag sa pagbibigkis ng lakas ng inaaping mamamayan ng daigdig at 
siyang magiging higanteng pwersang lalagot sa kadena ng pagkaalipin ng sangkatauhan mula sa 
imperyalismo. 

Paano magbibigay ang Demokratikong Gubyernong Bayan 
(DGB) ng awtonomiya sa mga pambansang minorya bilang 
bahagi ng paggalang sa kanilang kultura? 


TOMO 40 BLG 8, AGOSTO 2020 


S a saligan, itinataguyod, ipinagtatanggol at isinusulong ng rebolusyonaryong kilusan 
ang mga karapatan ng mga pambansang minorya at iba pang nasyunalidad para sa 
pagpapasya-sa-sarili, laban sa diskriminasyon, rasismo at pambansang pang-aapi ng 
imperyalismo at lokal na reaksyon. Sa partikular, sinusuportahan, ipinagtatanggol at 
isinusulong ng rebolusyonaryong kilusan at Demokratikong Gubyernong Bayan (DGB) 
ang pakikibaka ng mga pambansang minorya laban sa walang habas na pangangamkam 
sa mga lupaing ansestral, malawakang pandarambong at pagsira ng mga dayuhan at lokal 
na korporasyon sa pagmimina sa kanilang lupang ninuno na pinagmumulan ng kanilang 
ikinabubuhay, sa paglaban sa tumitinding paglabag sa karapatang tao at sa pag-atake sa 
batayang karapatan sa kabuhayan at kapakanan ng mga katutubo at pambansang minorya. 


Ayon sa datos ng reakyunaryong ahensya na National Commission on Indigenous Peoples 
(NCIP), tinatayang nasa mahigit 11 milyong mamamayang Pilipino ang tinaguriang pambansang 
minorya sa bansa. Karamihan sa kanila ay nasa isla ng Mindanao tulad ng mga Lumad at 
Bangsamoro na bumibilang sa mahigit sa limang milyon. Malaking bahagi din ng mga pambansang 
minorya sa bansa ay nananahanan sa kabundukan ng Cordillera, Caraballo at Sierra Madre. 


Sa rehiyon ng Timog Katagalugan, kabilang sa pambansang minorya ang mga Mangyan sa 
isla ng Mindoro (na may anim na ethnolinguistic groups), Dumagat at Remontado sa Rizal at North 
Quezon, ilang komunidad ng mga Agta sa Timog Quezon at mga Batac, Tagbanua, Palaw'an, Ken- 
uys at mga grupong Muslim sa probinsya ng Palawan. 


Batay sa sensus noong 2015, nasa 96,262 ang mga grupong Muslim sa Palawan. Kinakatawan 
nito ang 8.7 196 ng kabuuang 1,104,585 na populasyon ng probinsya. 


Mula noon hanggang sa kasalukuyan nagpapatuloy ang malawak at malalim na ugnayan 
ng rebolusyonaryong kilusan sa mga nabanggit na pambansang minorya sa rehiyon. Bilang mga 
magsasaka rin, sila ang pangunahing nagtataguyod, sumusuporta at mahigpit na katuwang ng 
Bagong Hukbong Bayan (BHB) at mga nakatayong organo ng pulang kapangyarihang pampulitika 
para sa pagpapatupad ng kaayusan, pagtugon sa mga pangangailangan at kagalingan at sa 
pagpapaunlad ng kabuhayan ng kanilang mga pamayanan batay sa pagkilala at paggalang sa mga 
umiiral nilang kultura at tradisyon. 


Sa karanasan, ang pambansang minorya ay isa sa mga di-natutuyuang bukal ng suporta 
ng BHB sa rehiyon. Boluntaryo silang umaanib sa NPA dahil naniniwala sila na tanging sa 
pamamagitan ng paglahok sa demokratikong rebolusyon ng bayan (DRB) mawawakasan ang daan- 
taong makauri at pambansang pang-aapi at pang-aabuso sa kanila ng imperyalismo at lokal na 
reaksyon. 


Kabilang sa mga rebolusyonaryong organisasyon ng mga pambansang minorya sa TK na 
kaalyado ng NDFP-ST ang sumusunod: Kadumagetan (Dumagat at Remontado sa Rizal, Mindoro 
(Mangyan sa Mindoro), at Supok (Palaw'an at Cuyunin sa Palawan). 

Ang mga pambansang minorya sa Pilipinas ay malaon nang inaabuso at lubhang 
pinababayaan. 


“Ang mga pambansang minorya ay malaon nang itinuturing ng imperyalismong Amerikano, 
lokal na pamahalaang reaksyonaryo at mga simbahang Kristyano na tampulan lamang ng mga 
'kawanggawang' burges at indoktrinasyong Kristyano. Ang apat na milyong mamamayang nabibilang 
sa mga pambansang minorya, laluna ang sa Mindanaw at mga lalawigang bulubundukin, ay maaaring 
maging makapangyarihang kalahok sa rebolusyonaryong pagbabagsak sa imperyalismong Amerikano 
at pyudalismo. Ipinangangalandakan ng pamahalaang reaksyonaryo, mga eskolar na reaksyonaryo at 
mga sobinistang Kristyano ang pambansang integrasyon gayong ang totoo ay panig sila sa mga uring 
mapagsamantala na siyang pangunahing pinagmumulan ng pang-aabuso at pang-aapi. Ang pangunahing 
suliranin ng mga pambansang minorya ay lupa, pang- aabuso ng panginoong maylupa, magtotroso at 
mangangamkam ng lupa, at pagsasamantala sa minahan at plantasyon.”" 


Sa loob ng higit 300 taon ng kolonyal na paghaharing Espanol, naglunsad ng magiting at 
sustenidong pagtatanggol laban sa kolonyalismo at imperyalismo ang mamamayan sa timog at 
sentral Mindanao na nakilala na bilang Bangsamoro at ang mga mamamayan ng kabundukang 
Cordillera at ibang mga pambansang minorya na nananahan sa bulubundukin at maburol na lugar. 


Kinailangan ang labis na superyor na pwersa ng armas kakumbina ng panunuhol at 
kooptasyon ng kanilang mga lider at ang pagpapahina sa kanilang sistema ng kabuhayan at 
tradisyunal na mga institusyon bago sila nagapi at nahatak sa saklaw ng kolonyal na paghahari. 
Subalit nagawa nilang mapanatili ang kanilang pagtatanggol sa iba't ibang paraan, paulit-ulit na 
naghihimagsik at pinanatili ang naiibang kultura. 


Sa ilalim ng papet na republikang neokolonyal, higit pang inilagay sa mababang katayuan ng 
lokal na naghaharing uri at kanilang among US ang mga kababayan natin at itinrato sila bilang mga 
hamak na mamamayan. Sila'y naging biktima ng institusyonalisadong diskriminasyon at pang- 
aapi, malawakang pangangamkam at malawakang armadong teror at abuso. Pinarami ng pasistang 
diktadurang Marcos ang mga krimeng ito nang daan-daang ulit sa pamamagitan ng mga hakbang 
ng panlilipol ng lahi laban sa mamamayang Moro at malawakang pang-aagaw sa mamamayang 
Cordillera at ibang mga pambansang minorya ng kanilang lupang ansestral. 


Nagtanggol ang mamamayang Moro, naglunsad ng sunud-sunod na pag-aalsa -- isang 
armadong pagtatanggol na mabilis na umunlad bilangganapnapakikibakaparasa pagpapasya-sa- 
sarili. Gayundin, ang mga mamamayang Cordillera ay bumangon sa armadong pagtatanggol na 
isinanib nila sa rebolusyonaryong pakikibaka ng buong sambayanang Pilipino. Lumahok rin sa 
pambansa-demokratikong pakikibaka ang iba pang mga pambansang minorya. 


Itinataguyod sa ika-10 punto ng 12 Puntong Programa ng National Democratic Front 
of the Philippines (NDFP) na “Pagtibayin ang mga karapatan ng mamamayang Bangsamoro, 
mga mamamayang Cordillera at ibang mga pambansang minorya sa pagpapasya-sa-sarili at 
demokrasya.” 


Ano ang kahulugan nito? 


Kinikilala at nirerespeto ng NDFP ang karapatan ng Bangsamoro, ng mga mamamayang 
Cordillera at ibangmgapambansangminoryasa pagpapasya-sa-sarili. Mayroon silang karapatang 
magpasya sa kanilang kinabukasan, palayain ang sarili mula sa pagsasamantalang pambansa at 
makauri, sobinismo at diskriminasyon, magkamit ng demokrasya, pagharian ang sarili at kamtin 


1 Halaw mula sa Programa sa Demokratikong Rebolusyon ng Bayan 


2 Halaw mula sa 12 Puntong Programa ng NDFP 

ang kaunlarang panlipunan sa lahatang panig na paraan at alinsunod sa kanilang partikular na mga 
kondisyon. 


Ang prinsipyadong paninindigang ito ay alinsunod sa aspirasyon ng Pambansang 
Demokratikong Prente na itatag ang isang Pilipinas na may pagkakaisa, pagkakapantay-pantay 
at solidaridad ng lahat ng mamamayan at nasyunalidad at buuin ang isang bansa na nakabatay 
sa tunay na kasarinlan mula sa imperyalismo, sa demokrasya para sa mamamayan, at sa tunay na 
awtonomya para sa Bangsamoro, mga mamamayang Cordillera at ibang mga pambansang minorya. 


Nakapaloob sa karapatan sa pagpapasya-sa-sarili ang karapatang tumiwalag, laluna sa ilalim ng 
kalagayan ng pambansang pang-aapi. Itinaas ng Bangsamoro ang bandila ng sesesyon sa pakikibaka 
nito laban sa diktadurang US-Marcos. Sa ilalim ng demokratikong Pilipinas kung saan ang 
pagkakapantay-pantay ng mga mamamayan at mga nasyunalidad ay ginagarantiyahan, hihikayatin 
ang Bangsamoro na tahakin ang makatwiran at mahusay na opsyon ng tunay na awtonomong 
paghaharing pampulitika. 


Pagtitibayin ang karapatan sa pagpapasya-sa-sarili ng Bangsamoro, mga mamamayang 
Cordillera at ibang mga pambansang minorya sa pagtatatag ng demokratikong gubyernong bayan. 
Gagarantiyahan ang tunay na paghaharing awtonomo at ang kanilang makatwirang representasyon 
at partisipasyon sa gubyernong sentral. Ipatutupad ang kanilang mga karapatan sa mga kalupaang 
ansestral nang may karampatang pagkilala sa istorikong mga realidad at lulutasin ang kanilang 
matagal nang karaingan. Bibigyansilanggarantiyasapantay na mga karapatang pampulitika, pang- 
ekonomya at panlipunan, at rerespetuhin ang kanilang kaparaanan ng pamumuhay. 


Nangangahulugan ang tunay na awtonomya ng totoo at lubos na mga garantiya para sa 
paggugubyerno-sa-sarili sa loob ng balangkas ng Demokratikong Republikang Bayan ng Pilipinas, 
isang istruktura ng gubyerno na nagtitiyak sa ganap na partisipasyon at mapagpasyang tinig 
ng mamamayan ng awtonomong mga lugar sa lahat ng mga bagay na umaapekto sa kanilang 
buhay, sa pagkilala sa kanilang karapatan sa lupang ansestral, sa prayoridad sa empleyo at mga 
oportunidad pang-ekonomya, sa mga bunga ng kaunlarang pang-ekonomya sa kanilang mga lugar 
na pangunahing papatungkol sa kanila upang mapabilis ang kanilang kaunlarang panlipunan, at sa 
respeto para sa kanilang tradisyon at kultura. Sa labas ng awtonomong mga lugar, may karapatan 
sila sa makabuluhang representasyon sa pambansang kongresong bayan at sa proporsyunal na 
representasyon sa mga organo ng kapangyarihan sa kani-kanilang lugar at sa iba't ibang antas. 


Rerespetuhin ang panlipunan, ligal, relihiyoso at pangkulturang tradisyon ng Bangsamoro, 
ng mga mamamayang Cordillera at ibang mga pambansang minorya habang itatakwil ang mga 
aspetong mapang-api. Kasabay nito, hihikayatin silang makisalamuha sa iba't ibang mga kultura sa 
Pilipinas. 

Sa pagpapatatag ng mga tunguhing rebolusyonaryo at progresibo sa hanay ng mga 
pambansang minorya, matutulungan ng sentral na gubyernong bayan ang mga awtonomong lugar 
at mamamayan doon na magpaunlad ayon sa kanilang mga desisyon at partikular na kalagayan. 
Bibigyan sila ng lahat ng kinakailangang suporta upang makasulong at umunlad kasabay ng lahat 
ng ibang bahagi ng bansa. 

Paano itinataguyod ng rebolusyonaryong kilusan ang 
tunay na nagsasariling patakarang panlabas? 


TOMO 4I BLG 8, AGOSTO 2021 


A3 patakarang panlabas at pakikipagrelasyon ng Pilipinas sa ibang bayan ay isang 
napakahalagang usapin na dapat na pagtuunan ng malaking pansin ng mamamayang 
Pilipino. Kung hindi mahusay ang pagtataguyod dito, mauuwi lamang ito sa hegemonya ng 
isang estado sa isa pang estado, at ng mga di tunay na malayang bayan. 


Isang ilusyon lamang ang diumanong ipinagmamalaking nagsasariling patakarang panlabas ni 
Duterte na walang iba kundi pagpapatuloy lamang ng mga kolonyal at neokolonyal na patakarang 
panlabas ng mga nagdaang rehimen. Walang kahihiyang isinusubasta at isinusuko nito ang 
pambansang patrimonya, soberanya at teritoryal na integridad ng Pilipinas kapalit ng pautang at 
ayudang militar sa mga nagriribalang bansang US at China. 


Hangga't nananatiling malakolonyal at malapyudal ang lipunang Pilipino imposibleng 
magkaroon ng nagsasariling patakarang panlabas ang nakaluklok na papet na rehimen. Sa ilalim ng 
malakolonyal na kaayusan, patuloy lamang na iiral ang pagiging kliyenteng estado ng Pilipinas at mga 
di pantay na tratado at kasunduan sa ilalim ng dominasyon ng mga imperyalistang kapangyarihan 
pangunahin ng US. 


Ang nagpapatuloy na pagyukod ng rehimeng Duterte sa imperyalismong US at pagiging 
kliyenteng estado nito ng US at China ay malinaw na nagpapakitang hindi kailanman nagkaroon ng 
nagsasariling patakarang panlabas ang Pilipinas bilang isang neokolonya. Sa larangan ng pulitika, 
patuloy ang paninikluhod ni Duterte sa US at ang panghihimasok mismo ng huli sa iba't ibang usapin 
sa bansa gamit ang papet na gubyerno at mga maka-US at ultra- kanang mga elemento sa burukrasya at 
militar na sinanay mismo ng nasabing imperyalistang kapangyarihan. 


Samantala, sa larangang militar, nananatili ang mga di pantay na kasunduang militar 
na Mutual Defense Treaty, Enhanced Defense Cooperation Agreement at ang Visiting Forces 
Agreement na muling pinagtibay ng rehimen kamakailan lamang. At sa larangang pang-ekonomiya, 
pinaigtingangpagpapatupadngmga patakarang neoliberal sa bansa na lalong nagpapahirap sa 
mamamayan laluna sa mga manggagawa at magsasaka. 


Ilusyon ang nagsasariling patakarang panlabas ni Duterte. Pawang buladas lamang ang kanyang 
ipinagmamayabang mula noong maupo sa pwesto na itataguyod niya ang isang nagsasariling 
patakarang panlabas. Hindi ito totoo at kailanma'yhindiitonangyarisa nakalipas na mahigit limang 
taon ng kanyang panunungkulan. Disin sana'y walang mga nakatayong base militar ng US sa bansa, 
walang mga di pantay na tratadong militar sa pagitan ng Pilipinas at US at hindi pahihintulutan ang 
anumang aktibidad ng China sa teritoryo at exclusive economic zone ng Pilipinas sa West Philippine 
Sea. Maging ang pusisyon ng Pilipinas sa mga multilateral na organisasyon tulad ng United Nations, 
Association of Southeast Asian Nations, Asia Pacific Economic Cooperation at General Agreement on 
Tariffs and Trade-World Trade Organization ay malinaw na nagtataguyod sa geo-pulitikal na interes ng 
US sa Asya-Pasipiko at sa daigdig. 


Taliwas naman sa maka-imperyalistang patakarang panlabas ni Duterte, simula't sapul tanging 
ang rebolusyonaryong kilusang pinamumunuan ng Partido Komunista ng Pilipinas lamang ang 

nagtataguyod ng isang tunay na malaya at independyenteng ugnayang panlabas. Nasa bag-as 

ng patakarang ito ang pagtataguyod ng pambansang soberanya at kalayaan ng Pilipinas na may 
limang prinsipyo: mutwal na paggalang sa teritoryal na integridad at soberanya, mutwal na hindi 
pagsasalakayan, hindi pakikialam sa mga panloob na usapin, pagkakapantay-pantay at mutwal na 
pagtutulungan, at mapayapang pakikipamuhay. 


Itinataguyod ng rebolusyonaryong kilusan ang prinsipyo ng proletaryong internasyunalismo 
na pangunahing prinsipyong gumagabay sa Partido, hukbong bayan at NDFP sa pakikipag-ugnayan 
sa ibang bayan, mga praternal naproletaryongpartidoatibang mapagkaibigang mga partido at 
iba pang nakikibakang mamamayan ng daigdig. Nakabalangkas ito sa layunin ng pangangalap 
ng pinakamalawak na pandaigdigang suporta para sa pakikibaka ng mamamayang Pilipino at 
pagtatagumpay ng demokratikong rebolusyong bayan laban sa dominasyon ng mga dayuhan at lokal 
na naghaharing-uri na kinakatawan ngayon ng pasistang rehimeng Duterte. 


Para sa mga Pilipino sa ibang bayan, inoorganisa at pinakikilos sila ng rebolusyonaryong kilusan 
upang itaguyod, depensahan at isulong ang kanilang mga karapatan at interes sa anumang bayan 
na kanilang kinalalagyan. Kabilang din sila sa milyun-milyong mamamayang Pilipino na patuloy 
na pinagsasamantalahan at inaapi na kailangang hikayating lumahok sa demokratikong rebolusyon 
hanggang sa kasunod na yugto na sosyalistang rebolusyon. 


Sa kasalukuyan, isinusulong din ng NDFP ang 'status of belligerency' ng mga nakikibakang 
mamamayan upang hawanin ang daan para sa pakikipag-ugnayan ng itinatatag na demokratikong 
gubyernong bayan sa iba pang bayan anuman ang kanilang sistemang panlipunan sa ngalan ng 
kooperasyon at pagtutulungan. Sa ngalan din ng proletaryong internasyunalismo, nakikipag- ugnayan 
ang rebolusyonaryong kilusan sa ibang bayan na anti-imperyalista at mga sosyalista at iba pang 
pinagsasamantalahang mamamayan ng daigdig. 


Layunin nitong suportahan ang pakikibaka ng ibang rebolusyonaryong partido at ibang inaapi at 
nakikibakang mamamayan. 


Patuloy na itinataguyod at isinusulong ng Partido at buong rebolusyonaryong kilusan ang 
pakikipagkaisa at pakikipagtulungan sa ibang nakikibakang mamamayan ng daigdig sa parehong 
layunin ng pambansang pagpapalaya at kasarinlan, tunay na demokrasya at sosyalismo laban sa 
imperyalismo at lahat ng reaksyunaryo. 

Ano ang Permit to Campaign (PTC) at Campaign Access 
Fee (CAF)? Paano ipinatutupad ng rebolusyonaryong 
kilusan ang mga ito? 


TOMO 42 BLG 3, MARSO 2022 


M ay dalawang pampulitikang kapangyarihan ang umiiral sa bansa--ang 
reaksyunaryong kapangyarihan ng estado ng malalaking burgesya komprador at 
panginoong maylupa at ang rebolusyonaryo't Pulang kapangyarihan ng mga uring inaapi't 
pinagsasamantalahan, sa pamamagitan ng kanilang Demokratikong Gubyernong Bayan 
(DGB) na umiiral sa mga sona't larangang gerilya sa bansa. 


Habang nakikibaka ang rebolusyonaryong kilusan at sambayanang Pilipino para ibagsak ang 
estado ng mga naghahari at nagsasamantalang uri sa buong kapuluan, kasabay ding pinatutupad 
ang mga responsibilidad at tungkulin sa pagpapatakbo ng sarili nitong gubyerno. Tungkulin 
at karapatan ng DGB na magpatupad ng kanyang sariling mga batas, alituntunin at patakaran 
alinsunod sa kapangyarihan at otoridad nito bilang hiwalay na gubyernong umiiral sa maraming 
bahagi ng teritoryo ng Pilipinas. Ang pag-iisyu ng gubyernong bayan ng mga permiso upang 
makapagpatakbo ng negosyo ang mga dambuhalang korporasyon at malalaking kumpanya 
at maglunsad ng iba pang mga aktibidad ang mga lokal na pulitiko sa saklaw ng mga sona't 
larangang gerilya hanggang sa pagpapataw ng rebolusyonaryong buwis sa mga ito ay karapatan 
at tungkulin (function) ng DGB bilang hiwalay na gubyerno. Kung kaya't bahagi ng function ng 
paggugubyerno ng DGB ang pag-iisyu ng permit to campaign (PTC) at pagpapataw ng campaign 
access fee (CAF) sa panahon ng mga burges na halalan. Inoobliga ng patakarang ito ang lahat ng 
mga kandidato na kumuha ng permiso sa DGB, sa pamamagitan ng mga iba't ibang kumand ng 
BHB kung nais nitong makapasok at malayang makapangampanya sa saklaw na mga teritoryo ng 
gubyernong bayan. Ang CAF naman ay makatarungang halagang hinihingi ng DGB bilang isang 
anyo ng pagbubuwis at bahagi ng mga kundisyon sa pag-iisyu ng PTC. 


Dapat igalang at mahigpit na tupdin ng sinuman ang mga batas, tuntunin at patakaran 
na pinaiiral ng DGB kabilang ang PTC at CAF. Nakabatay ang mga ito sa ipinatutupad na 
pampulitika at Pulang kapangyarihan sa loob ng mga sona't larangang gerilya labas sa pinaiiral 
na batas at patakaran ng pasista at reaksyunaryong estado. Ang rebolusyonaryong sistema ng 
batas at hustisya ay malayung-malayo sa umiiral na bulok at reaksyunaryong sistema ng batas 
at hustisya sa bansa na pangunahing nakakiling sa mga mayayaman at nasa kapangyarihan sa 
kapariwaraan naman ng mga uring inaapi't pinagsasamantalahan. 


Makatwiran at makatarungan ang ipinatutupad na PTC at CAF ng rebolusyonaryong kilusan 
sa tuwing nagaganap ang burges na halalan sa bansa. Isa rin itong anyo ng pag-eehersisyo 
ng Pulang kapangyarihan ng DGB na obligadong kilalanin at igalang ng mga kandidato sa 
reaksyunaryong eleksyon. Ang PTC ay taktikal na kasunduan sa pagitan ng mga kandidato at 
rebolusyonaryong kilusan na nagbibigay sa una ng karapatan at kalayaang makapangampanya 
sa loob ng mga sona' larangang gerilya ng PKP-BHB-NDEFP batay sa mga itinakdang kondisyon. 
Ipinagkakaloob ang PTC matapos magkasundo ang dalawang panig sa halagang babayaran ng 
mga kandidato na CAF. Ganunpaman, maling isipin na nakatali lamang sa pagbabayad ng CAF 
ang pag-iisyu ng DGB ng PTC. Sa ilang piling mga kaso, iniisyuhan ng DGB ng PTC ang mga 
kandidato sa batayang pulitikal at kunsiderasyon sa kakayahan nitong magbayad ng CAF. Hindi 

pinagkakalooban ng PTC ang mga kandidatong sagadsaring kontra-rebolusyonaryo at may mga 
utang na dugo sa rebolusyonaryong kilusan kahit pa handa silang magbayad ng CAF. 


Pawang kasinungalingan at paninira ang ikinakalat ng AFP, PNP at reaksyunaryong gubyerno 
na ang pagpapataw ng PTC at CAF ay isang uri ng “ekstorsyon.” Palibhasa'y ayaw nilang 
tanggapin sa sarili na may umiiral na ibang gubyerno na nagpapatupad ng sarili nitong mga batas 
at patakaran sa bansa. Sa bigong pagnanais ng AFP at PNP na pigilang makipag-usap ang mga 
kandidato sa mga kinatawan ng DGB para sa pagkuha ng PTC, tinatakot at binabalaan silang 
kakasuhan ng AFP at PNP. Subalit sa mahabang karanasan ng rebolusyonaryong kilusan sa mga 
burges na halalan, binabalewala ng mga kandidato ang mga babala at pananakot ng AFP at PNP. 
Patuloy silang nagpaparamdam na handa silang makipag-usap at aktibo ring naghahanap ng 
mga linya na magsilbing tulay upang makipag-usap sa kinatawan ng kumand ng BHB sa kanilang 
lugar. Ito'y palatandaan na kinikilala nila ang DGB na dapat nilang pakitunguhan para sila ay 
malayang makapangampanya sa saklaw na teritoryo ng rebolusyonaryong kilusan. Kung tutuusin, 
karaniwan nang nakatatanggap ang gubyernong bayan ng mga boluntaryong donasyon mula sa 
mga kandidato bilang tanda ng pagkilala nila na may umiiral na ibang gubyerno. 


Ang PTC ay hindi lamang isang kapirasong papel. Ang pag-iisyu ng PTC ay sumisimbolo 
ng Pulang kapangyarihan at otoridad ng DGB para protektahan at ipagtanggol ang base ng 
rebolusyon mula sa mga panlilinlang, intimidasyon, pananakot at karahasan na tipikal na 
nangyayari sa reaksyunaryo at burges na halalan sa bansa. Ang PTC ay naglalaman ng mga 
kundisyon, na dapat matapat na sundin ng mga kandidato, tulad ng pagbabawal sa pagdadala 
ng mga armas ng kanilang mga badigard at kasamahan habang nangangampanya, absolutong 
pagbabawal sa pagsama ng mga armadong tropa ng AFP at PNP bilang eskort, pananakot at 
pagsasagawa ng mga intimidasyon at pandarahas sa masa. Ang tahasang paglabag sa mga 
kasunduan na laman ng PTC ay batayan para kanselahin o bawiin ng DGB ang PTC. Maaari pang 
humantong na patawan ng DGB ng angkop na kaparusahan ang mga kandidato batay sa mga 
nagawa nilang paglabag sa mga kundisyong nakapaloob sa PTC. 


Ang mga pagbubuwis ng rebolusyonaryong kilusan kabilang ang sa eleksyon ay pangunahing 
ipinapataw sa malalaking panginoong maylupa, dambuhalang korporasyon at negosyo at 
burukratang kapitalista. Direktang napupunta sa mamamayan ang napapalitaw na buwis sa 
anyo ng mga serbisyo tulad ng gastos sa mga kampanya sa edukasyon, kalusugan at sanitasyon, 
proyektong pang-ekonomya ng baryo, sa pagpapaunlad ng mga kagamitan sa produksyon ng mga 
kooperatiba at samahang masa, depensa sa baryo at marami pang iba. Tinitiyak ng DGB na bawat 
sentimong napapalitaw nito ay napupunta sa anyo ng serbisyo sa masa at digma. Matama ring 
tinatasa (awdit) ang mga ulat sa pinansya at regular na iniuulat ito sa mamamayan ng baryo. 


Sa kabilang panig, maraming ipinapataw na buwis ang reaksyunaryong estado na 
nagsisilbing pabigat na pasanin ng masang Pilipino lalo na ng uring anakpawis. Malaking 
bahagi rin ng nakokolektang buwis ng reaksyunaryong gubyerno ay napupunta sa korupsyon 
at pagnanakaw ng mga tiwaling opisyal nito mula pambansa hanggang sa antas ng barangay at 
kakarampot na lamang ang napupunta sa mga serbisyong sosyal na kailangang-kailangan ng 
taumbayan. 


Malinaw na ang tunay na gubyernong nagsusulong ng interes ng mamamayan ay ang 
DGB. Maitatayo lamang ito sa pambansang saklaw sa pagtatagumpay ng demokratikong 
rebolusyon ng bayan (DRB) sa pamamagitan ng matagalang digmang bayan (MDB). Malaon 
nang pinatunayan na hindi eleksyon ang solusyon sa pagkakamit ng mithiin ng sambayanang 
Pilipino para sa malaya, demokratiko at masaganang buhay. Lalong kinakailangang patuloy at 
puspusang ilinaw ng rebolusyonaryong kilusan ang kahungkagan ng burges na eleksyon sa isang 
panig at katumpakan ng armadong rebolusyon sa pagkakamit ng saligang pagbabago sa lipunang 

Pilipino sa kabilang panig. Kailangang puspusang basagin sa kaisipan ng masa ang ilusyon na 
ipinakakalat ng mga naghaharing uri at mga propagandista nila na sa pamamagitan ng eleksyon, 
na siyang salaminan diumano na may umiiral na “demokrasya” sa bansa, matutupad ang pangarap 
ng mamamayang Pilipino na magkaroon ng pagbabago sa kanilang abang kalagayan. 


Dapat samantalahin ang mga oportunidad na ibinubukas ng eleksyon para sa gawaing 
pagpapalawak at pagpapatatag ng mgabase,sapaglulunsadngmga kakayaning taktikal na 
opensiba na tiyakangtagumpayatsamaramihang rekrutment para sa PKP-BHB-NDEFP. Dapat 
paramihin ang mga kaibigan at alyado ng rebolusyon sa pamamagitan ng iba't ibang anyo ng 
ugnayan, kooperasyon at alyansa. Kabigin ang mga di palaban at nyutral upang ihiwalay ang mga 
sagadsaring kontra-rebolusyonaryo sa hanay ng mga lokal na opisyal. 


Sa kalagayang marami pa ring Pilipino ang mababaw pa ang pampulitikang kamalayan at 
lubos pang naniniwala sa burges na halalan, bahagi rin ng tungkulin ng rebolusyonaryong kilusan 
ang gabayan at edukahin ang masa sa matalinong paraan ng pagpili ng kanilang kandidato. 
Turuan silang makipag-ugnayan at makipag-aralan sa mga organisasyon na nagsusulong ng 
“bagong pulitika” at naglalatag ng mga pamantayan sa pagpili ng kandidato na matapat at 
konsistenteng nagsusulong ng interes at kapakanan ng mga uring inaapi't pinagsasamantalahan. 
pamilya Marcos at mga alipures nila sa kanilang mga krimen sa bayan. Malaking hamon ito sa 
ilalim ng isang Marcos sa Malakanyang at sa gitna ng pagpapakana ng mga itong sistematikong 
rebisahin at baluktutin ang kasaysayan at itanghal ang malagim na yugto ng kasaysayan bilang 
siyang pinakamaningning na naganap sa bayang Pilipinas. 

Ano ang adyenda na dapat suportahan at tupdin ng 
mga makabayan at tunay na lingkod bayan? 


TOMO 42 BIG 4, ABRIL 2022 


A?” masiglang partisipasyon ng mamamayan sa kampanyahan ngayong eleksyong 2022 
ay tanda ng kanilang marubdob na kagustuhan na tapusin na ang inutil, pahirap at 
tiranikong paghahari ng rehimeng US-Duterte. Itinatakwil nila ang mga maka-dayuhan 

at kontra-mahihirap na patakaran, ang grabeng pasistang panunupil at ang rehimeng 
nagpatupad nito. Ang kanilang kagyat na kahilingan: mga kongkretong programa na 
tutugon sa kahirapang dulot ng nagdaang anim na taon. 


Makatwiran ang galit ng bayan sa rehimeng Duterte at bulok nitong gubyerno. Mas pinasahol 
nito ang epekto ng napakalubhang krisis ng lipunan sa sambayanang Pilipino. Garapalan ang 
pagsunod ng rehimen sa interes ng mga dayuhan, pagnanakaw sa pondo ng bayan at pagsira sa lokal 
na ekonomya. Resulta nito, lalong namulubi, nagutom at naging desperado ang mamamayan. Sa 
pinakahuling kalagayan, iniinda ang taas-presyo ng langis kung saan mas mahal ngayon ng P31 
ang litro ng diesel habang P20 naman sa gasolina kumpara noong 2021. Kasabay nito ang pagtaas 
ng presyo ng mga pagkain, yutilidad at upa sa bahay. Pumapalo na ang implasyon nang hanggang 
4.96, kung saan bumaba ang halaga ng salapi at lumiit ang kapasidad na bumili ng mamamayan. 
Hindi ito dapat pagtakhan dahil napakatagal na walang umento sa sahod at napakaraming Pilipino 
ang nawalan ng trabaho noong pandemya. 


Sa harap nito, dapat gawin ng mga makabayan at tunay na lingkod bayan ang kanilang ganang 
kaya para iahon ang masang Pilipino mula sa kinasasadlakang lusak. Mayor rito ang pagsusulong 
ng mga repormang sosyo-ekonomiko na magpapagaan sa pang-araw-araw na buhay ng mamamayan 
mula kalunsuran hanggang kanayunan, pagbasura sa mga kontra-mahihirap na programang 
nagiging gatasang baka ng mga burukrata at pagtakwil sa pasistang pamamalakad ng rehimeng US- 
Duterte at mga tagapagmanang tambalang BBM-Sara. 


Kung tutuusin, malaon nang isinusulong at paulit-ulit na inihahapag ng mamamayan ang 
kanilang adyenda hanggang sa kasalukuyan, sa ilalim ng bulok na pamamahala ng rehimeng 
Duterte. Isinisigaw ito sa mga protesta sa eskwelahan, pagawaan, social media at sa lansangan. 
Subalit dahil kontrolado ng naghaharing uri ang reaksyunaryong estado, paulit-ulit ring 
ibinabasura ng gubyerno ang adyenda ng mamamayan at malala pa'y tinatatakan nilang terorista 
ang mamamayang determinadong nakikibaka para magkatotoo ang kanilang pambansa at 
demokratikong adhikain. Ang karahasang ito ang naglantad sa rehimeng Duterte, at lahat ng nauna 
pa sa kanya bilang numero unong kaaway ng sambayanan at balakid sa pagkakamit ng tunay na 
masagana't makatarungang lipunan. 


Para kagyat na ibsan ang paghihirap ng sambayanan, marapat pababain ang presyo ng mga 
bilihin at bawasan ang buwis na sinisingil sa mamamayan. Kailangang itaas ang sahod para 
makaangkop sa pagmahal ng mga bilihin at mabuhay nang disente ang mga manggagawa at 
kanilang pamilya. Dapat tiyakin ang seguridad sa trabaho sa pamamagitan ng pagwawakas sa 
kontraktwalisasyon at pagpapaunlad sa mga industriyang nagluluwal ng trabaho. Dito sa TK, 80- 
9044 ng mga manggagawa ang kontraktwal at laging nanganganib na mawalan ng hanapbuhay. 

Para ibangon ang sektor ng agrikultura na nag-eempleyo sa mayorya ng populasyon, dapat 
igarantiya ang karapatan sa lupa ng mga magsasaka at itaguyod ang mga makabago at sustenableng 
pamamaraan ng pagsasaka. Kasabay nito, itigil ang labis na importasyon ng mga produktong 
agrikultural at sa halip ay isulong ang modernisasyon ng agrikultura upang pataasin ang kapasidad 
at antas ng lokal na produksyon. Dapat ding isauli at pakinabangan ng mga magsasaka sa niyugan 
ang pondong coco levy na pinagpasasaan ng mga kroni ng diktadurang Marcos at gamitin ito para 
paunlarin ang industriya ng niyog. 


Sa ngayon kung kailan ramdam pa ang epekto ng militaristang lockdown at palpak na tugon 
sa pandemya ng rehimen, malaking bagay ang ayuda para sa mga maralitang pamilya. Dapat 
ipaglaban ng mamamayan ang paglalaan ng ayuda at mga benipisyaryong dapat na makatanggap 
nito. 


Ang mga tunay na lingkod bayan ay inaasahan ring magtulak sa pagbabasura ng mga 
neoliberal na patakaran lalo ang Rice Tariffication Law at mga batas na nagpapahintulot sa 10096 
pag-aari ng mga dayuhan sa mga rekurso at susing industriya sa bansa. Gayundin, dapat tapusin 
ang Build, Build, Build (BBB) na mayor na sanhi ng pagkakalubog sa utang ng bansa na aabot na 
ngayon sa higit P12 trilyon. Naging daan ang BBB para gawing lehitimo ang pang-aagaw sa lupa ng 
mga magsasaka't katutubo at pagpapalayas sa mga maralita't paggiba ng kanilang mga komunidad. 


Dapat ding alisin ang TRAIN Law, Oil Deregulation Law, EPIRA at iba pang patakarang 
nagpapataw ng mabibigat na pasanin sa mamamayan habang binibigyan ng maluwag na insentibo 
sa pagbubuwis ang malalaking kumpanya at dayuhang kapitalista. 


Hindi magagawa ang mga kinakailangang hakbang na sosyo-ekonomiko kung nananatiling 
nakagapos ang kamay at binubusalan ang bibig ng taumbayan. Ipaglaban ng mamamayan ang 
kanilang demokratikong karapatan at payabungin pa ang mga pakikibakang naggigiit sa kahilingan 
ng masang anakpawis. Dapat na buwagin ang mga instrumento ng pasistang estado na sumisikil 
sa mga karapatang sibil at pulitikal ng mamamayan---ang Anti-Terrorism Council, NTF- ELCAC at 
ang military junta sa likod ng task force laban sa COVID-19 na pawang itinayo sa ilalim ng rehimeng 
Duterte. Kaakibat nito ang pagbabasura sa Anti-Terrorism Act, EO 70 at MO 32 na nagbigay ng ligal 
na bihis sa panunupil ng estado sa mamamayan. Dapat ding ipursige ang imbestigasyon, pag-uusig 
at pagpapanagot sa mga opisyal ng AFP at PNP na utak ng madugong gera kontra-droga ng rehimen, 
iba pang mga krimen gaya ng Bloody Sunday Massacre at walang habas na pag-atake sa buhay, 
kabuhayan at karapatan ng mamamayan. 


Sa kabilang panig, kailangang palakasin ang mga institusyon at inisyatibang nagtatanggol 
sa karapatan ng mamamayan at nagsasakdal at umuusig sa mga lumalabag sa karapatang tao. 
Kailangang itaguyod ang karapatan ng mamamayan na mag-organisa sa kanilang hanay. Partikular 
sa sektor ng manggagawa, dapat bigyang proteksyon ang mga unyon at kasapi nito mula sa 
demonisasyon ng estado. Sa kanayunan, dapat kilalanin ang mga organisasyon ng mga magsasaka't 
katutubo at itigil ang red-tagging at terrorist-labeling sa mga ito. 


Partikular sa rehiyong TK, kailangang pigilan ang mga mapanirang proyektong pumipinsala sa 
kalikasan at nagdidisloka sa kabuhayan ng mamamayan. Unang-una na rito ang konstruksyon ng 
Kaliwa Dam Project sa bahaging Hilagang Quezon at Rizal na sinabayan ng matinding operasyong 
militar at panliligalig sa mga komunidad at baryong nasasaklaw nito. Dapat ding labanan ang 
pagpapahintulot sa open pit mining at ipagbawal ang malakihang pagmimina sa mga isla ng Palawan 
at Mindoro gayundin ang mga proyektong pang-enerhiyang sasagasa sa kabuhayan at kagalingan ng 
mga magsasaka't katutubong naninirahan dito at sa paligid. 


Kung tunay ngang nasa puso ng mga lingkod bayan ang interes ng masang Pilipino, 
panghahawakan at paninindigan nila ang adyendang mamamayan at lalahok sa pakikibaka para 

para isulong ito kahit pa kaharapin ang panggigipit ng estado. Malaki itong hamon at magiging 
sukatan ng lalim ng kanilang tunay at matapat na paglilingkod sa sambayanan. Sa mga nag-aagam- 
agam, magiging inspirasyon nila ang maalab na pakikibakang masa na nagpapakitang handa ang 
sambayanang Pilipino na lumaban para maisakatuparan ang kanilang pambansa-demokratikong 
adhikain. 


Gayunman, hindi maaaring iasa sa reporma lamang ang ganap na kalutasan sa kaapihan at 
kahirapan ng mamamayang Pilipino. Para sa tunay na panlipunang transpormasyon tungo sa isang 
masagana't progresibong bansa, kinakailangang ipagtagumpay ng sambayanan ang pambansa- 
demokratikong rebolusyon na may sosyalistang perspektiba. Dapat puspusang makibaka at 
makidigma upang tamasahin ang tunay na kalayaan, demokrasya at kapayapaan. 

Ano ang papel ng mga rebolusyonaryong pwersa at 
tunay na lingkod ng bayan sa Sangguniang Barangay 
at Sangguniang Kabataan sa pagsusulong ng 
pambansa demokratikong rebolusyon? 


KALATAS, TOMO 42 BLG I2, DISYEMBRE 2022 


tinakda ang eleksyong pambarangay ng Sangguniang Barangay (SB) at Sangguniang 

Kabataan (SK) ng Disyembre 5 subalit muling ipinagpaliban ito sa Oktubre 2023 ng 
ilehitimong rehimeng US-Marcos-Duterte. Ikinubli ng bagong upong rehimen sa 
maksimisasyon ng pondo ang dahilan ng pagpapaliban subalit tiyak na resulta ito ng 
kumpromiso ng alyansang Marcos-Arroyo-Duterte (MAD) sa isa't isa at sa iba pang 
reaksyunaryong paksyon. Pinaghahandaan nila ito para selyuhan at higit na patatagin ang 
kapit sa poder sakaling mabitak o ganap na mabiyak ang alyansang MAD. 


Bilang batayang yunit ng papet na estado, reaksyunaryo ang saligang oryentasyon at katangian 
ng mga konseho at eleksyong barangay. Ang kontrol ng mga naghaharing uri sa mga barangay ay 
isang salalayan ng kanilang kapangyarihan sa pulitika. Hindi totoong “non-partisan” ang eleksyong 
barangay at na “bawal makialam dito ang mga partidong pulitikal” dahil sa aktwal, dominado ito ng 
mga makapangyarihang blokeng reaksyunaryo sa lokal na antas mula munisipalidad. 


Ang imbing pakana ng reaksyunaryong estado sa SB at SK 


Dahil nakalubog sa komunidad ang awtoridad at kakayahan ng mga barangay, ginagamit ito 
ng reaksyunaryong estado at ng mga lokal na naghaharing uri para tiyaking naipagtatanggol ang 
kanyang pansariling interes at naipatutupad ang kanyang mga patakaran at polisiya hanggang sa 
pinakamababang antas ng lipunan. Katunayan, noong panahon ng diktadurang Marcos I, inisyu niya 
ang Presidential Decree No. 86, na nag-institusyunalisa sa pagtatayo at pagpapagana sa mga barangay 
bilang “citizen's assembly”. Pangunahin nitong pinagsilbi ang barangay para panatilihin ang pasistang 
paghahari sa pamamagitan ng pagkontra sa paggigiit ng mamamayang Pilipino sa demokrasya at 
hustisyang panlipunan at wasakin ang mga binhi ng organo ng kapangyarihang pampulitika sa 
kanayunan. Sa ganito nagpatuloy ang paggamit ng mga kasunod na rehimen sa barangay. 


Lalong tumindi ang paggamit sa barangay bilang instrumento ng panlilinlang at panunupil 
sa pag-upo ng tiranikong rehimeng US-Duterte sa layuning durugin ang rebolusyonaryong 
pakikibaka ng mamamayan sa pamumuno ng PKP at patatagin ang kapit niya sa estado. Pinairal ang 
civilian-military junta sa pamamagitan ng NTF-ELCAC na kumubabaw sa sibilyang awtoridad. Sa 
pamamagitan nito, kinontrol ang mga lokal na yunit ng gubyerno hanggang barangay kaya ipinwesto 
niya ang sagad-saring anti-komunista at berdugong si Eduardo Aro bilang kalihim ng Department of 
Interior and Local Government (DILG). Sa kumpas nina Aro at Duterte, ilang ulit na ipinagpaliban 
ang nakatakdang eleksyon ng barangay para ihanda ang mga rekisito sa pagtitiyak na dominado ng 
kanilang sindikatong paksyon ang magiging resulta nito. Ang pasistang NTF-ELCAC ay binalangkas 
para tumagos hanggang antas-barangay. 


Tiniyak nilang totono ang himig ng mayorya sa mga barangay sa bansa sa imbing pakanang 
pagsupil sa rebolusyong pinamumunuan ng PKP sa pamamagitan ng pagkontrol at pagmamanipula 
sa 2018 eleksyong pambarangay. Kapalit ng pusisyon ay tusong pinasunod nila at ng pasistang 

NTF-ELCAC ang mga kontroladong barangay sa pagpapatupad ng sapilitang pagpapasuko sa bisa ng 
Enhanced-Comprehensive Local Integration Program (E-CLIP), pagrerekrut ng CAFGU, mga Barangay 
Intelligence Network (BIN) at iba pang grupong paramilitar, pagdedeklarang “persona non grata” ang 
PKP-BHB-NDEP at paniniktik laban sa rebolusyonaryong kilusan at mamamayan. 


Nilaanan ng rehimeng Duterte at NTF-ELCAC ng P20 milyong pondo at rekurso ang mga 
barangay sa ilalim ng huwad na proyektong pangkaunlarang Barangay Development Program 
(BDP). Ganonman, kinurakot lamang ang kalakhan nito at napakaliit na porsyento ang ipinatupad. 
Kapuna-puna na ang huling bugso ng pamumudmod ng BDP ay ilang buwan bago ang eleksyong 
pampanguluhan 2022. Layunin nitong tiyakin ang mga boto ng barangay para sa tambalang Marcos- 
Duterte. 


Sa pamamagitan nito, ipinipilit at ginagawang sunud-sunuran ang mga Sangguniang Barangay 
upang pahintulutan ang mga kontra-mamamayang proyekto tulad ng dayuhan at malakihang 
pagmimina, mga plantasyon ng dayuhan, mga dam, mga proyektong eko-turismo at iba pang mapanira 
sa kalikasan at kabuhayang mga proyekto. 


Paglaban ng mga tunay na lingkod bayan 


Gaanuman magsikap ang mga reaksyunaryong rehimen na kontrolin ang mga barangay, hindi 
nila mapuputol ang ugnayan nito sa rebolusyonaryong kilusan at pakikibaka ng mamamayan. 


Ang mga SB at SK ang pinakamahinang kawing ng kapangyarihan ng reaksyunaryong gubyerno. 
Halos limos na lang ang natatanggap nila sa hatian ng kabang yaman ng bayan. Kadalasang binubuo 
rin ang mga SB ng mamamayan mula sa batayang saray tulad ng maralita at mababang panggitnang 
magsasaka. May mga panggitnang pwersa sa SB at SK subalit hindi sila nahihiwalay sa masa dahil 
magkakaugnay ang kanilang buhay at produksyon. 


Nakapagpundar, lumago at lumakas ang rebolusyonaryong kilusan sa pamumuno ng PKP dahil 
sa pagsisikap ng mga komunidad at mamamayang magkaisa at organisahin ang sarili para labanan 
ang diktadurang Marcos noong dekada 1970. At mula noon, higit pa itong lumago at sumulong 
sa pagdami ng mga organisadong komunidad at barangay, kapwa sa kanayunan at kalunsuran na 
tumitindig at kumakawala sa matinding kahirapang resulta ng kriminal na kapabayaan ng estado. 
Sa mga ito sumibol ang mga progresibo, makabayan at tunay na lingkod bayan. Sila itong mga 
naghahangad at nagsisikap baguhin ang agos ng burukrata kapitalistang sistema at nagpapatupad 
ng maka-mamamayang programa at reporma sa kanilang saklaw. Sila ang mga sumusuporta, 
nakikiisa at nagtatanggol sa hinaing at pakikibaka ng masa para sa kalayaan at hustisyang 
panlipunan. 


Sa buong bansa, binubuo ang mga tunay na lingkod bayan sa mga selula ng NDFP na nasa loob 
ng mga reaksyunaryong institusyon. Tinitiyak ng mga selulang ito na ang mga programa ng SB at 
SK ay nagtataguyod sa kapakanan ng mamamayan at tumatalima sa mga programa at patakaran ng 
rebolusyon. Tinitiyak nilang maipagtanggol ang masa mula sa pasistang AFP-PNP. Sumusuporta 
sila sa mga pakikibakang masa at nakikipag-ugnayan sa nakatataas na reaksyunaryong gubyerno 
para sa pagpapasa ng mga resolusyong tunay na pakikinabangan ng mamamayan sa kanilang 
saklaw. 


Tungkulin ng mga rebolusyonaryong lingkod bayan na itaguyod ang armadong pakikibaka. 
Kailangan silang tumulong sa pagpapatatag ng base at pangangalap ng suportang materyal at 
pinansyal para sa BHB. 


Kailangang bumaklas at wasakin ang reaksyunaryong tradisyon ang mga SB at SK. Sa 
pamamagitan ng rebolusyonaryong paglaban at pagtatatag ng mga lokal na organo ng kapangyarihang 
pampulitika (OKP), napapatatag at napapalakas ang mga baseng bukid sa kanayunan at naitatayo din 

maging ang Komiteng Pang-organisa ng Mamamayan sa Baryo (KPMB) maging sa sentrong bayan at 
kalunsuran. Sa paglakas ng mga OKP at KPMB, naitatayo ang tunay na konseho ng barangay para sa 
kapakinabangan ng mamamayan. 


Dahil sa pagkamulat ng mga tunay na lingkod bayan, walang nahita ang rehimeng Duterte sa 
kanilang kampanyang ideklarang “persona non grata” ang PKP-BHB-NDFP. Sa kabila ng 
“pagdedeklara” ng ilan sa mga barangay, malugod pa ring tinatanggap ang mga yunit ng BHB sa 
kanilang saklaw. Mahigpit ding nagtuwangan ang mga SB at SK at ang rebolusyonaryong kilusan sa 
paglaban at pagsansala sa COVID-19. Naglunsad sila ng kampanyang edukasyon, sanitasyon at mga 
serbisyong medikal na nagpakita ng kongkretong paggana ng demokratikong gubyernong bayan kahit 
sa panahon ng pagsusulong ng digmang bayan. Nagpapatuloy ang paglaban ng mga lingkod bayan 
hanggang sa kasalukuyang ilehitimong rehimeng US-Marcos-Duterte. 

Ano ang papel ng NDFP sa pambansa- 
demokratikong rebolusyon? 


TOMO 43 BLG 3, MARSO 2023 


bos-kayang tinutupad ng National Democratic Front of the Philippines (NDFP) ang 

papel nito sa pambansa demokratikong rebolusyon na bagong tipo. Itinatanghal at 
isinusulong nito ang demokratikong rebolusyong bayan bilang sagot sa higit daantaong 
pagkaalipin ng mamamayang Pilipino sa imperyalismo, burukratang kapitalismo at 
katutubong pyudalismo. Instrumento ito ng mamamayan upang itatag ang binhi hanggang 
konsolidahin ang kanilang kapangyarihang pampulitika at itatag ang isang tunay na 
demokratikong gubyernong maglilingkod sa interes ng bayan. Ito ang dakilang tungkuling 
ginampanan at pinagpunyagian ng NDEP sa harap ng napakaraming hamon sa loob ng 50 
taong pag-iral nito. 


Ang NDFP ang pinakakonsolidadong bahagi ng pambansang nagkakaisang prente 
na naniniwala at lumalahok sa pambansa-demokratikong rebolusyon na may sosyalistang 
perspektiba. Ito ay pormal na organisasyon ng mga rebolusyonaryong pwersa sa buong bansa na 
nagsisilbing tagapamandila ng demokratikong rebolusyong bayan (DRB) at ng kumprehensibong 
programang tutugon sa pambansa-demokratikong kahilingan ng mamamayan. Lumalaban ito para 
magkaroon ng lupang bubungkalin ang mga magsasaka, sahod at trabaho para sa manggagawa 
at kumprehensibong programang panlipunan para sa kagalingan ng lahat ng uri at sektor. 
Ipinagtatanggol nito ang pambansang soberanya at teritoryal na integridad ng Pilipinas laban sa 
imperyalismong US at China. Puspusan itong nagsusulong ng DRB upang ihanda ang rekisitos sa 
pagpupundar ng Demokratikong Gubyernong Bayan (DGB) sa pambansang saklaw sa panahon ng 
pagtatagumpay ng digmang bayan. 


Itinayo ng Partido Komunista ng Pilipinas (PKP) ang NDFP para tugunan ang pangangailangan 
sa isang malakas na pambansang nagkakaisang prente na magiging ikatlong sandata ng 
nagrerebolusyong mamamayan, kasunod ng proletaryong pampulitikang Partido at Bagong 
Hukbong Bayan (BHB). Panimulang binalangkas at binuo ang NDFP ng piling kadre ng PKP at 
aktibistang makabayan sa hanay ng panggitnang pwersa noong 1971. Binalangkas ang 10-puntong 
gabay ng nagkakaisang prenteng ito para pagbuklurin ang mga aping uri. Panimula itong binuo 
noong Abril 24, 1973, ilang buwan matapos ideklara ang Batas Militar ni Ferdinand Marcos Sr. 
noong Setyembre 23, 1972. Nagsilbi itong balangkas ng nagkakaisang prente laban sa pasistang 
diktadura. Kinilala na, kalaunan, ang nabanggit na petsa noong Abril, bilang araw ng pagkakatatag 
ng NDEP. Pinangunahan ni Propesor Jose Maria Sison ang pagbubuo ng komisyon sa paghahanda 
ng NDFP sa gitna ng papasidhing atake ng diktadurang US-Marcos sa mga demokratikong pwersa. 


Mula nang muling itatag ang PKP sa patnubay ng Marxismo-Leninismo-Maoismo (MLM), 
pinursigeng mabuo ang pambansang nagkakaisang prente para sa armadong pakikibaka. Kagyat na 
inugnayan ng noo'y bagong tatag na PKP (MLM) ang mabubuting labi ng Hukbong Mapagpalaya 
ng Bayan at itinatag ang BHB sa ilalim ng absolutong pamumuno ng Partido noong Marso 29, 

1969. Sa pagkakatatag ng BHB at paglawak at paglakas ng rebolusyonaryong organisasyon ng uring 
magsasaka, nagtagumpay na maitayo at mapalakas ang batayang alyansa ng uring manggagawa at 
uring magsasaka na pundasyon ng pambansang nagkakaisang prente para sa armadong pakikibaka. 

Kung wala ang tiyak na makauring pamumuno ng manggagawa sa pamamagitan ng PKP, at walang 
batayang alyansa ng manggagawa at magsasaka bilang pundasyon ng nagkakaisang prente, hindi 
makapagbubuo ng tunay na rebolusyonaryong nagkakaisang prente sa bansa. 


Matapos malupig ang unang partido komunista at malusaw ang armadong paglaban ng 
mamamayan sa ilalim ng mga Lava, inihudyat ng pagkakatatag ng Kabataang Makabayan (KM) 
noong 1964 ang muling pagkalat at pagsulong ng pambansa demokratikong pakikibaka sa 
bansa. Matalas na dinala ng KM ang panawagang pagsusulong ng bagong tipo ng pambansa- 
demokratikong rebolusyon sa inspirasyon ng matagumpay na digmang bayan at sosyalistang 
rebolusyon at konstruksyon sa China sa ilalim ng pamumuno ng dakilang Tagapangulong Mao 
Zedong. Nilaman ito ng mga lathalain ni Jose Maria Sison na siya ring Tagapangulong Tagapagtatag 
ng KM. Inilabas ang librong Makibaka para sa Pambansang Demokrasya na koleksyon ng mga 
lathalaing pambansa demokratiko. Lalong lumaganap ang anti-imperyalista at antipyudal na linya 
sa hayag na kilusang masa nang maitayo ang Movement for the Advancement of Nationalism o 
MAN. 


Nilikha ng lumalalang kronikong krisis ng sistemang mala-pyudal at mala-kolonyal ang 
kundisyon para lumaban at magkaisa ang mga manggagawa, magsasaka, petiburgesyang lunsod at 
pambansang burgesya. Pinalala ng diktadurang US-Marcos I ang krisis. Abot-langit ang pagsirit 
ng presyo ng mga bilihin habang hindi tumataas ang sahod. Tumindi ang monopolyong kontrol ng 
lokal na naghaharing uri at mga dayuhang kapitalista sa lupa at mga pambansang rekurso. Ganap 
na iwinaksi ang mga burges-demokratikong palamuti ng reaksyunaryong estado at pinakawalan ang 
walang kaparis na pasismo laban sa bayan. Napukaw ang mamamayan na maghimagsik at kumalat 
na parang apoy sa buong bayan ang panawagan para sa DRB. 


Sa paglawak ng suporta para sa DRB, naging 12-puntong programa ang orihinal na 
10-puntong programa ng NDFP noong Nobyembre 1977. Pinalawig ang programa ng NDFP 
para hamigin ang mas marami at mas malaking bahagi ng sambayanang Pilipino lalo ang mga 
pambansang minorya sa landas ng pambansa-demokratikong rebolusyon. Tanda ito ng higit na 
pagpapalakas sa gitna ng mabilis na sumusulong na digmang bayan. 


Katuwang ng PKP at BHB ang NDEP sa pagpapabagsak sa naghaharing sistemang 
malakolonyal at malapyudal at paghahawan ng landas tungong sosyalistang hinaharap. Sa 
partikular, tutulong ang NDFP sa pagtatatag ng mga organo ng demokratikong kapangyarihang 
pampulitika (ODKP). Ilalatag ng mga kumperensya at konseho ng NDFP ang mga rekisitos sa 
pagtatayo ng mga ODRKP. Tutulong ito sa paglikha ng popular na partisipasyon at suporta sa digma, 
magrerekomenda ng mga kandidato sa katungkulan sa ODKP, at pag-aaral ng mga angkop na 
patakaran sa gubyernong bayan. Kahit mayroon nang gubyernong bayan, hiwalay pa ring gagampan 
ang NDFP bilang alyansa ng mga organisasyon ng mga rebolusyonaryong pwersa. 


Nagsisilbing tinig ang NDFP ng alyadong mga organisasyon sa iba't ibang usaping pambansa 
at pandaigdigan. Matibay nitong pinanghawakan, ipinagtanggol at itinaguyod ang pundamental na 
mga pambansa at demokratikong karapatan at kapakanan ng sambayanang Pilipino. Nagbibigay 
inspirasyon ang NDFP sa mga hayag at lihim na organisasyong masa upang palakasin ang 
kani-kanilang pakikibaka laban sa imperyalismo at lokal na reaksyon. Aktibo ang NDFP sa 
pagpapahayag ng mga paninindigan at pagtingin nito hinggil sa mga tampok na usaping lokal, 
pambansa at maging sa ibayong dagat. 


Tungkulin ng NDFP na iugnay ang rebolusyonaryong kilusan sa malawak na masa para 
malikha ang pinakamalawak na suporta sa armadong rebolusyon. Kailangan din nitong tumulong 
sa pag-ugnay at pagbubuo ng relasyong bilateral at multilateral sa iba pang pwersa sa loob at labas 
ng bansa. Nagsasagawa din ito ng proto-diplomatiko at diplomatikong pakikipagrelasyon sa mga 

dayuhang gubyerno sa labas ng bansa upang isulong ang interes ng demokratikong gubyernong 
bayan at rebolusyong Pilipino. 


Sa kasaysayan, naging tampok ang NDFP bilang kinatawan ng rebolusyonaryong kilusan at 
gubyernong bayan sa pakikipagharap sa reaksyunaryo't papet na Government of the Republic of the 
Philippines (GRP) sa negosasyong pangkapayapaan. Sa mahusay na gabay ng PKP, binigo ng NDFP 
ang pakana ng kaaway na bitagin ang rebolusyonaryong kilusan sa kapitulasyon mula nang pormal 
na magbukas ang negosasyon noong rehimeng US-Ramos. Kinukundena ng NDFP ang GRP sa 
pagtataguyod nito sa marahas na patakarang pasipikasyon at paglabag sa mga napagtagumpayan 
nang kasunduan sa negosasyong pangkapayapaan kung saan pinakatampok ang The Hague 
Joint Declaration of 1992, Joint Agreement on Safety and Immunity Guarantees ng 1995 at 
Comprehensive Agreement on Respect for Human Rights and International Humanitarian Law ng 
1998. Samantala, nananatiling laging bukas ang NDFP sa negosasyong pangkapayapaan sa mga 
nagdaang rehimen. 


Naninindigan din ang NDFP na anumang negosasyong pangkapayapaan ay dapat idaos 
sa labas ng bansa at may tagapamagitan na ikatlong partido na isang estado o isang ahensyang 
sumasaklaw sa iba't ibang estado. Sa gayon, nasa pusisyon ang NDFP na makipag-ugnayan sa 
iba't ibang gubyerno. Mayroon nang mga bansa at internasyunal na organisasyon at institusyon 
na kumikilala sa NDFP at sa taglay nitong status of belligerency o katayuan bilang isang lehitimong 
pwersang nakikidigma na may sariling kapangyarihang pampulitika, hukbo at tiyak na teritoryo. Sa 
ganito pa lamang, walang batayan ang itim na propaganda ng reaksyunaryong gubyerno at AFP- 
PNP na “terorista” ang NDFP gayundin ang PKP-BHB. 


Laging inililinaw ng NDFP na huwad ang islogang kapayapaan ng GRP hangga't patuloy 
ang pang-aapi ng imperyalismo, panginoong maylupa, malalaking burgesya kumprador sa 
mamamayang Pilipino. Naninindigan ang NDFP na para makamit ang makatarungan at 
pangmatagalang kapayapaan, kailangang ipagtagumpay ang pakikibaka para sa pambansang 
kalayaan at demokrasya ayon sa pangkalahatang linya ng bagong demokratikong rebolusyon. Nasa 
puso ng programa ng DRB ang pagpapalaya sa bansa sa pamamagitan ng pagwawakas sa kontrol 
ng imperyalismong US, pagpapatupad ng tunay na reporma sa lupa upang ipagkaloob sa masang 
magsasaka---ang pinakamalaking bilang ng mamamayang Pilipino---ang matagal na nilang 
lehitimo't makatarungang kahilingan at isakatuparan ang pambansang industriyalisasyon upang 
paunlarin ng sistematiko't balansyado ang magaan, medyo magaan at mabigat ng mga industriya 
habang pinapangalagaan ang kapaligiran. 


Tinatanaw ng NDFP kasama ng buong sambayanang Pilipino ang tiyak na pagtatagumpay ng 
bagong demokratikong rebolusyon. Patuloy na tutupdin ng NDFP ang tungkulin nito na ibayong 
pagkaisahin ang malawak na hanay ng mamamayan para gapiin ang sandakot na imbing 
naghaharing uri at itayo ang isang tunay na gubyernong kumakatawan sa pambansa-demokratikong 
interes at mithiin ng sambayanang Pilipino. 

